13. ข้อมูลทางการเงินที่สำคัญ

ตั้งแต่วันที่ 1 มกราคม 2554 ปตท.สผ. ได้กำหนดสกุลเงินที่ใช้ในการดำเนินงาน (Functional
Currency) เป็นสกุลเงินดอลลาร์สหรัฐอเมริกา (ดอลลาร์ สรอ.)
ซึ่งเป็นไปตามมาตรฐานการบัญชีฉบับที่ 21 (ปรับปรุง 2552) เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ
อย่างไรก็ตาม
เพื่อการนำส่งงบการเงินให้กับตลาดหลักทรัพย์แห่งประเทศไทยและกรมพัฒนาธุรกิจการค้า
บริษัทจำเป็นต้องนำเสนองบการเงินที่แปลงค่าจากสกุลเงินดอลลาร์ สรอ. เป็นสกุลเงินบาท
(สกุลเงินที่ใช้ในการนำเสนองบการเงิน - Presentation Currency)

13.1 ข้อมูลทางการเงินโดยสรุป

[]

[]

[]

[]

[]

13.2 ตารางสรุปอัตราส่วนทางการเงินที่สำคัญ

[]

14. คำอธิบายและการวิเคราะห์ของฝ่ายจัดการ

14.1 ผลการปฏิบัติตามแผนการดำเนินธุรกิจ ปี 2556

กองทุนการเงินระหว่างประเทศ (IMF) คาดการณ์การขยายตัวของเศรษฐกิจโลกทั้งปี สำหรับปี
2556 ร้อยละ 2.9 ซึ่งลดลงเมื่อเทียบกับปี 2555 ที่ร้อยละ 3.2
สืบเนื่องจากการขยายตัวที่ลดลงของเศรษฐกิจของกลุ่มประเทศพัฒนาแล้ว (Developed Market -
DM) อีกทั้งเศรษฐกิจของกลุ่มประเทศเกิดใหม่ (Emerging Market -EM)
ยังคงค่อนข้างทรงตัวและไม่มีการขยายตัวที่ชัดเจน

สำหรับการขยายตัวของเศรษฐกิจสหรัฐอเมริกา กองทุนการเงินระหว่างประเทศ
อยู่ระหว่างปรับแก้ไขตัวเลขการเติบโตประจำปี 2556
ให้สูงขึ้นกว่าที่คาดการณ์ไว้เบื้องต้นเมื่อเดือนตุลาคม 2556 ที่ร้อยละ 1.6
สืบเนื่องมาจากการขยายตัวที่ดีของเศรษฐกิจในไตรมาสที่ 2 ที่ขยายตัวร้อยละ 2.5 และไตรมาสที่
3 ที่มีการขยายตัวด้วยอัตราที่ดีที่สุดในรอบปีคือร้อยละ 3.6 ซึ่งล่าสุดสำนักวิเคราะห์เศรษฐกิจสหรัฐฯ
(Bureau of Economic Analysis- BEA)
ได้รายงานการทบทวนตัวเลขมูลค่าผลิตภัณฑ์มวลรวมในประเทศที่แท้จริงของสหรัฐอเมริกาสำหรับไตรมาสที่
3 เพิ่มเป็นร้อยละ 4.1 โดยได้รับปัจจัยทางบวกจากการลงทุนในสินค้าคงคลังของภาคเอกชน
(Private Inventory Investment)
การใช้จ่ายเพื่อการอุปโภคบริโภคของประชากรสหรัฐอเมริกา
และการลงทุนในอสังหาริมทรัพย์เพื่อการอยู่อาศัยที่ยังขยายตัวได้ดีต่อเนื่อง
ประกอบกับการใช้จ่ายภาครัฐส่วนท้องถิ่นที่กลับมาขยายตัวอีกครั้งเศรษฐกิจสหรัฐอเมริกายังมีแนวโน้มค่อยๆ
ฟื้นตัว เพราะแรงกดดันจากมาตรการลดการขาดดุลทางการคลัง
อีกทั้งธนาคารกลางสหรัฐอเมริกาจะเริ่มทยอยชะลอการอัดฉีดสภาพคล่องและการลดการซื้อคืนสินทรัพย์
(QE Tapering) ตามภาวะเศรษฐกิจที่ดีขึ้นและมีแนวโน้มจะค่อยๆลดวงเงินในปี 2557
ในปริมาณและช่วงเวลาที่เหมาะสมกับสภาวะเศรษฐกิจ
ความเสี่ยงการคลังที่ลดลงและเศรษฐกิจสหรัฐอเมริกาที่ดีขึ้นจะหนุนให้เงินดอลลาร์ สรอ.
มีแนวโน้มแข็งค่าขึ้น

เศรษฐกิจในกลุ่มประเทศยูโรโซน ยังอยู่ในช่วงแรกของการฟื้นตัว ซึ่งคาดการณ์การขยายตัวทั้งปี
2556 ด้วยอัตราที่ดีขึ้นร้อยละ -0.4 เปรียบเทียบกับปี 2555 ที่ร้อยละ -0.6
โดยเศรษฐกิจไตรมาสที่ 3 ขยายตัวร้อยละ 0.1 เปรียบเทียบกับไตรมาสที่ 2 ที่ขยายตัวร้อยละ
0.3
การฟื้นตัวยังคงมีความเสี่ยงจากการปรับปรุงฐานะทางการคลังที่เกิดจากหนี้สาธารณะในระดับสูง
การว่างงานระดับสูง นอกจากนี้ได้เกิดปัญหาใหม่คืออัตราเงินเฟ้อลดลงต่ำมากอยู่ที่ระดับร้อยละ 0.7
ต่ำกว่าเงินเฟ้อเป้าหมายที่ธนาคารยุโรปกลาง (ECB)ตั้งไว้ที่ระดับร้อยละ 2
จนเกิดความกังวลว่ายุโรปอาจประสบปัญหาเงินฝืด (Deflation) หรืออัตราเงินเฟ้อติดลบ
ดังเช่นที่เกิดขึ้นในญี่ปุ่น จนล่าสุด ECB ได้ลดอัตราดอกเบี้ยนโยบายลงจากร้อยละ 0.50
มาอยู่ที่ร้อยละ 0.25 ต่ำที่สุดเป็นประวัติการณ์เพื่อกระตุ้นเศรษฐกิจ
ซึ่งจะส่งผลให้ค่าเงินยูโรเทียบกับดอลลาร์ สรอ. มีแนวโน้มอ่อนค่าตามนโยบายการเงินที่ผ่อนคลาย

เศรษฐกิจประเทศญี่ปุ่นมีการขยายตัวต่อเนื่องด้วยอัตราที่ต่ำลง ซึ่งคาดการณ์การขยายตัวทั้งปี 2556
คือร้อยละ 1.7 เปรียบเทียบกับปี 2555 คือร้อยละ 2 โดยเศรษฐกิจไตรมาสที่ 3 ขยายตัวร้อยละ
0.3 เปรียบเทียบกับไตรมาสที่ 2 ที่ขยายตัวร้อยละ 0.9 โดยการลงทุนสาธารณะเพิ่มขึ้นร้อยละ
6.5 อันเป็นผลมาจากงบประมาณเสริมจำนวนมากของชุดนโยบายกระตุ้นเศรษฐกิจของรัฐบาล
การใช้จ่ายส่วนบุคคลเพิ่มขึ้นร้อยละ 0.1 ซึ่งเป็นการเพิ่มติดต่อกันเป็นไตรมาสที่ 4 ติดต่อกัน
การส่งออกปรับตัวลดลงร้อยละ 0.6 ซึ่งเป็น
การลดลงเป็นครั้งแรกในรอบ 3 ไตรมาส
เนื่องจากการส่งออกไปยังประเทศในภูมิภาคเอเชียและสหรัฐอเมริกา ลดลง

เศรษฐกิจประเทศจีนมีการขยายตัวที่ยังค่อนข้างทรงตัว ซึ่งคาดการณ์การขยายตัวทั้งปี 2556 คือ
ร้อยละ 7.7 เปรียบเทียบกับปี 2555 คือร้อยละ 7.7 เช่นกันโดยเศรษฐกิจไตรมาสที่ 3
ขยายตัวร้อยละ 2.2 เปรียบเทียบกับไตรมาสที่ 2 ที่ขยายตัวร้อยละ 1.7
ทั้งนี้ในเดือนพฤศจิกายนที่ผ่านมา
ประเทศจีนได้ประกาศแผนปฏิรูปเศรษฐกิจมุ่งเน้นการใช้กลไกตลาดเป็นตัวขับเคลื่อนเศรษฐกิจ
ซึ่งเป็นการปฏิรูปครั้งใหญ่ที่สุดในรอบ 3 ทศวรรษ
โดยเฉพาะในภาคสถาบันการเงินซึ่งส่งผลให้ดอกเบี้ยเงินฝากและอัตราแลกเปลี่ยนเคลื่อนไหวตามกลไกตลาด
และกลไกการรับประกันเงินฝากซึ่งจะเป็นการคัดกรองธนาคารที่มีฐานะการเงินที่อ่อนแอออกจากระบบ
ซึ่งจะทำให้อุตสาหกรรมแข็งแกร่งมากขึ้นในระยะยาวและจะยังส่งผลให้เศรษฐกิจฟื้นตัวอย่างมีเสถียรภาพ

ในส่วนของเศรษฐกิจภายในประเทศ สำนักงานคณะกรรมการพัฒนาการเศรษฐกิจและสังคมแห่งชาติ
(สศช.) ประกาศตัวเลขคาดการณ์การขยายตัวทั้งปี 2556 ลดลงอย่างมากคือร้อยละ 3
เปรียบเทียบกับปี 2555 คือร้อยละ 6.4 โดยการเติบโตเศรษฐกิจไทยไตรมาสที่ 3 เติบโตร้อยละ
2.7 ชะลอลงจากร้อยละ 3.0 ของไตรมาสเดียวกันในปีก่อนและชะลอลงเล็กน้อยจากร้อยละ 2.8
ในไตรมาสก่อนหน้าในด้านการใช้จ่ายภาคครัวเรือนการบริโภคสินค้าคงทนหดตัวจากฐานที่สูงในช่วงเดียวกันของปีก่อน
ในขณะที่การบริโภคสินค้าอื่นๆ ชะลอตัวลง
ตามภาวะรายได้และความระมัดระวังในการปล่อยสินเชื่อจากหนี้ภาคครัวเรือนที่สูงขึ้น
ในด้านการลงทุนภาคเอกชนปรับตัวลดลงเนื่องจากฐานที่สูงในหมวดของเครื่องจักร
แต่การลงทุนในหมวดก่อสร้างยังคงมีการขยายตัวต่อเนื่อง
ในด้านการส่งออกสินค้าหดตัวเนื่องจากได้รับผลกระทบจากอุปสงค์และราคาในตลาดโลกที่ยังซบเซา
ส่วนด้านการผลิตมีปัจจัยสนับสนุนการขยายตัวจากสาขาการโรงแรมและภัตตาคาร การเงิน
และการคมนาคมขนส่งที่ยังคงขยายตัว

การเมืองจะเป็นดัชนีชี้นำที่สำคัญสำหรับเศรษฐกิจไทยในไตรมาสที่ 4 และ สำหรับปี 2557
มีแนวโน้มที่เศรษฐกิจไทยจะขยายตัวลดลง
เพราะความขัดแย้งทางการเมืองมีการขยายตัวเป็นวงกว้างและอาจใช้เวลานานในการเยียวยา
ซึ่งส่งผลกระทบโดยตรงต่องบลงทุนของภาครัฐ
อีกทั้งยังส่งผลกระทบต่อเนื่องมายังการลงทุนภาคเอกชนรวมทั้งน่าจะกดดันกำลังซื้อภาคครัวเรือนซึ่งเป็นภาคเศรษฐกิจที่ใหญ่ที่สุดของประเทศ
(ประมาณร้อยละ 55 ของ GDP)
ทั้งนี้ในเดือนพฤศจิกายนคณะกรรมการนโยบายการเงินได้มีมติให้ลดอัตราดอกเบี้ยนโยบายลงร้อยละ
0.25 จากร้อยละ 2.50 เป็นร้อยละ 2.25 ต่อปี เพื่อสนับสนุนการฟื้นตัวของเศรษฐกิจ

อย่างไรก็ดี ภาวะเศรษฐกิจและราคาน้ำมันในตลาดโลกในปี 2556
มีความไม่แน่นอนจากหลายปัจจัยซึ่งอาจส่งผลกระทบต่อต้นทุนพลังงานและเศรษฐกิจภายในประเทศ
อาทิ
การชะลอตัวของเศรษฐกิจประเทศเกิดใหม่ที่มีเศรษฐกิจขนาดใหญ่และมีอัตราการเติบโตของการใช้พลังงานสูง
อาทิ ประเทศจีน และการฟื้นตัวของเศรษฐกิจสหรัฐ ที่เป็นผู้นำเข้าพลังงานรายใหญ่
ความผันผวนของค่าเงินบาทจากการเคลื่อนย้ายเงินทุน
ซึ่งส่งผลต่อการนำเข้า-ส่งออกและต้นทุนการนำเข้าพลังงานของประเทศ โดย
ปตท.สผ.ได้ติดตามภาวะเศรษฐกิจและราคาน้ำมันอย่างใกล้ชิด และทบทวนแผนการดำเนินงาน
ตลอดจนแผนการลงทุนให้สอดคล้องกับแผนยุทธศาสตร์
รวมทั้งการเพิ่มประสิทธิภาพและการพัฒนาศักยภาพเพื่อการเติบโตอย่างยั่งยืนทั้งในด้านการสำรวจ
ด้านการพัฒนา และด้านการผลิต

ปัจจุบัน ปตท.สผ. มีโครงการและดำเนินกิจกรรมทั้งในประเทศไทยและต่างประเทศ รวมทั้งสิ้น 42
โครงการ ใน 10 ประเทศ ดังรายละเอียดที่สำคัญดังนี้

โครงการในประเทศไทย

ปตท.สผ.มีโครงการในประเทศจำนวน 18 โครงการ
ซึ่งส่วนใหญ่เป็นโครงการที่ดำเนินการผลิตแล้วทั้งในอ่าวไทยและบนบก โดยในปี 2556
ได้ดำเนินกิจกรรมที่สำคัญดังนี้

โครงการเอส 1 เป็นแหล่งน้ำมันดิบบนบกที่ใหญ่ที่สุดในประเทศไทย
มีพื้นที่ครอบคลุมในจังหวัดกำแพงเพชร สุโขทัย และพิษณุโลก
โครงการมีอัตราการผลิตน้ำมันดิบสูงสุดอยู่ที่ 37,890 บาร์เรลต่อวัน ในวันที่ 25 กุมภาพันธ์ 2556
ที่ผ่านมา ซึ่งเป็นสถิติการผลิตน้ำมันดิบที่สูงสุดในรอบ 30 ปีตั้งแต่โครงการเริ่มดำเนินการ ในปี
2556 โครงการมีอัตราการผลิตเฉลี่ยที่ 32,749 บาร์เรลต่อวัน
โครงการยังคงสามารถรักษาอัตราการผลิตน้ำมันดิบได้สูงกว่า 30,000 บาร์เรลต่อวันอย่างต่อเนื่อง
ซึ่งเป็นผลจากการเจาะหลุมผลิตใหม่ รวมถึงการทำ Artificial lift และ Waterflooding
ในขณะเดียวกันโครงการได้เจาะหลุมสำรวจและหลุมประเมินผลเพิ่มขึ้นเพื่อขยายพื้นที่ผลิตและรักษาระดับการผลิตในอนาคต

โครงการบงกช ตั้งอยู่ทางตอนใต้ของอ่าวไทยเป็นแหล่งก๊าซธรรมชาติขนาดใหญ่ที่สุดใน
อ่าวไทย ประกอบด้วยแหล่งบงกชเหนือและแหล่งบงกชใต้ ในปี 2556
โครงการมีอัตราการผลิตก๊าซธรรมชาติเฉลี่ย 920ล้านลูกบาศก์ฟุตต่อวัน
และอัตราการผลิตคอนเดนเสทเฉลี่ย 32,486 บาร์เรลต่อวัน
โดยปริมาณการผลิตก๊าซธรรมชาติของโครงการโดยรวมคิดเป็นร้อยละ 20
ของความต้องการใช้ก๊าซธรรมชาติของประเทศไทย

โครงการในเอเชียตะวันออกเฉียงใต้

ปตท.สผ.มีโครงการในภูมิภาคนี้จำนวน 15 โครงการโดยในปี 2556 ได้ดำเนินกิจกรรมที่สำคัญดังนี้

โครงการซอติก้าเป็นโครงการนอกชายฝั่ง ตั้งอยู่ในอ่าวเมาะตะมะ สาธารณรัฐสหภาพเมียนมาร์
ซึ่งขณะนี้กำลังอยู่ในระหว่างการก่อสร้างเพื่อจะสามารถเริ่มการผลิตเชิงพาณิชย์ได้ในไตรมาสแรกปี
2557 โดยในปี 2556 โครงการได้เสร็จสิ้นการดำเนินการติดตั้งแท่นหลุมผลิตจำนวน 3 แท่น
การวางท่อส่งก๊าซระหว่างแท่นผลิต (Intra–field sealine) การวางท่อส่งก๊าซหลัก
(Offshore export pipeline)
และการติดตั้งแท่นผลิตกลางปัจจุบันอยู่ในระหว่างกำลังดำเนินการก่อสร้างระบบท่อส่งก๊าซบนบก
(Onshore pipeline and facility) และการเจาะหลุมผลิต

โครงการเมียนมาร์ เอ็ม 3 เป็นโครงการนอกชายฝั่ง ตั้งอยู่ในอ่าวเมาะตะมะ
สาธารณรัฐสหภาพเมียนมาร์ ในปี 2556 โครงการได้เสร็จสิ้นการเจาะหลุมประเมินผล
ทั้งสิ้นจำนวน 4 หลุม (Aung Sinkha 3, Aung Sinkha 4, Aung Sinkha 5 และ Aung
Sinkha 6) โดยพบก๊าซธรรมชาติและคอนเดนเสททั้ง 4 หลุม
ปัจจุบันอยู่ระหว่างการศึกษาเพิ่มเติมเพื่อพิสูจน์ศักยภาพเชิงพาณิชย์
โครงการมีแผนที่จะเจาะหลุมประเมินผลเพิ่มเติมอีกจำนวน 8 หลุม
โดยคาดว่าจะเริ่มดำเนินการเจาะในไตรมาสที่ 3 ปี 2557
เพื่อวางแผนพัฒนาและผลิตก๊าซธรรมชาติจากแหล่ง Aung Sinkha นี้ต่อไป

โครงการเมียนมาร์ เอ็ม 11 เป็นโครงการนอกชายฝั่ง ตั้งอยู่ในอ่าวเมาะตะมะ
สาธารณรัฐสหภาพเมียนมาร์ ในปี 2556 โครงการได้เสร็จสิ้นการเจาะหลุมสำรวจ Manizawta-1
(MNZ-1) ซึ่งเป็นหลุมน้ำลึกประมาณ 1,000 เมตร โดยไม่พบปิโตรเลียมเชิงพาณิชย์
ปัจจุบันโครงการอยู่ระหว่างการประเมินศักยภาพในพื้นที่อื่นเพิ่มเติมเพื่อวางแนวทางการดำเนินงานต่อไป

โครงการเมียนมาร์ พีเอสซี จี และอีพี 2
เป็นโครงการที่ตั้งอยู่บนบกห่างจากเมืองย่างกุ้งไปทางเหนือ
โครงการเสร็จสิ้นการดำเนินงานสำรวจคลื่นไหวสะเทือนแบบ 2 มิติ สำหรับแปลงพีเอสซี จี จำนวน
1,966 กิโลเมตร และสำหรับแปลงอีพี 2 จำนวน518 กิโลเมตร เมื่อเดือนธันวาคม 2556
ที่ผ่านมา ปัจจุบันโครงการอยู่ระหว่างการศึกษาโครงสร้างทางธรณีวิทยา
เพื่อวางแผนการเจาะหลุมสำรวจจำนวน 4 หลุม ภายในปี 2557–2558

โครงการเวียดนาม 16-1 ตั้งอยู่นอกชายฝั่งทะเลทางทิศตะวันออกเฉียงใต้ของประเทศเวียดนาม
โครงการประสบความสำเร็จในการเจาะหลุมประเมินผลในบริเวณ H5
ซึ่งตั้งอยู่ตอนใต้ของแหล่งเทจั๊กจั๋ง (TeGIacTrang Field - TGT)
และได้เตรียมดำเนินการติดตั้งแท่นผลิตเพื่อรองรับการผลิตจากพื้นที่ดังกล่าวต่อไป
ซึ่งคาดว่าจะเริ่มการผลิตได้ภายในปี 2558 สำหรับปี 2556
โครงการมีอัตราการผลิตน้ำมันดิบโดยเฉลี่ยอยู่ที่ 44,641 บาร์เรลต่อวัน
และอัตราการผลิตก๊าซธรรมชาติโดยเฉลี่ยอยู่ที่ 30 ล้านลูกบาศก์ฟุตต่อวัน

นอกจากนี้ โครงการยังได้ประสบความสำเร็จในการทดสอบการผลิตของ FPSO (Floating
Production Storage and Offloading Unit) ที่ระดับการผลิตน้ำมันดิบ 60,000
บาร์เรลต่อวัน ทำให้โครงการสามารถรักษากำลังการผลิตน้ำมันดิบอยู่ที่ปริมาณเดิมได้ที่ประมาณ
43,000 บาร์เรลต่อวัน แม้ว่าตั้งแต่เดือนพฤษภาคม 2556 ที่ผ่านมาได้มีข้อตกลงให้ใช้ FPSO
ร่วมกันระหว่างโครงการกับโครงการอื่นที่อยู่บริเวณใกล้เคียงในประเทศเวียดนาม
จากเดิมที่โครงการได้ใช้ FPSOเพียงโครงการเดียว

โครงการในออสตราเลเชีย

ปตท.สผ. มีโครงการในภูมิภาคนี้จำนวน 1 โครงการโดยในปี 2556 ได้ดำเนินกิจกรรมที่สำคัญดังนี้

โครงการพีทีทีอีพี ออสตราเลเชีย

แหล่งมอนทารา ซึ่งตั้งอยู่ในทะเลติมอร์
ประเทศออสเตรเลียโครงการได้เริ่มผลิตน้ำมันดิบจากแหล่งมอนทาราเมื่อเดือนมิถุนายน 2556
และได้จำหน่ายน้ำมันดิบครั้งแรกประมาณ 500,000 บาร์เรลในเดือนสิงหาคม 2556 ที่ผ่านมา
ปัจจุบันโครงการมีอัตราการผลิตน้ำมันดิบโดยเฉลี่ยอยู่ที่ประมาณ 17,000 บาร์เรลต่อวัน นอกจากนี้
ในปี 2557 โครงการมีแผนเพิ่มปริมาณการผลิตจากหลุมผลิตเพิ่มเติมอย่างต่อเนื่อง
โดยคาดว่าจะสามารถเพิ่มอัตราการผลิตได้ถึงประมาณ 25,000-30,000
บาร์เรลต่อวันในครึ่งแรกของปี 2557

ส่วนการดำเนินการเรียกร้องค่าสินไหมทดแทนจากบริษัทประกันภัยนั้น นับตั้งแต่เกิดเหตุการณ์ฯ
จนถึงสิ้นปี 2556 บริษัทได้รับค่าสินไหมทดแทนทั้งสิ้น 234 ล้านดอลลาร์ สรอ.
โดยบริษัทได้รับค่าสินไหมทดแทนดังกล่าวในช่วงไตรมาส 4 ปี 2556 ประมาณ 21 ล้านดอลลาร์
สรอ. และขณะนี้อยู่ระหว่างการเรียกร้องค่าสินไหมทดแทนในส่วนที่เหลือ ซึ่งคาดว่าจะได้รับภายในปี
2557

สำหรับการเรียกร้องค่าชดเชยจากเหตุการณ์น้ำมันรั่วไหลจากแหล่งมอนทารา
โดยรัฐบาลอินโดนีเซียนั้น บริษัทยังคงเจรจากับรัฐบาลอินโดนีเซีย
โดยยึดหลักการที่จะพิสูจน์หลักฐานและผลกระทบ (หากมี) โดยใช้วิธีการทางวิทยาศาสตร์ต่อไป

แหล่ง Cash Maple ซึ่งตั้งอยู่ในทะเลติมอร์
ประเทศออสเตรเลียอยู่ระหว่างการศึกษาทางธรณีวิทยาและธรณีฟิสิกส์ วิศวกรรม
รวมถึงวิเคราะห์ศักยภาพเชิงพาณิชย์และทางเลือกใน
การพัฒนาโครงการ โดยโครงการมีแผนที่จะเจาะหลุมสำรวจเพิ่มเติมในช่วงต้นปี 2557

โครงการในอเมริกาเหนือ

ปตท.สผ. มีโครงการในภูมิภาคนี้จำนวน 1 โครงการ โดยในปี 2556
ได้ดำเนินกิจกรรมที่สำคัญดังนี้

โครงการแคนาดา ออยล์ แซนด์ เคเคดี  ซึ่งตั้งอยู่ในแคว้นอัลเบอร์ต้า ประเทศแคนาดา
โครงการได้เสร็จสิ้น Winter Evaluation Program ประจำปี 2555-2556
เพื่อประเมินปริมาณบิทูเมนและ
วางแผนการผลิตสำหรับแหล่ง Leismer, Corner และ Thornbury สำหรับแหล่ง Leismer
ในปี 2556 โครงการมีอัตราการผลิตบิทูเมนเฉลี่ยอยู่ที่ 14,800 บาร์เรลต่อวัน

ทั้งนี้ ในเดือนมกราคม 2557 PTTEPCA ซึ่งเป็นบริษัทย่อยของ
ปตท.สผ.ได้ลงนามในสัญญาโอนคืนสิทธิหน่วยลงทุนในห้างหุ้นส่วน (Partnership Units
Redemption Agreement - PURA) ร่วมกับบริษัท Statoil Canada Limited (SCL)
เพื่อเปลี่ยนแปลงโครงสร้างการถือสัดส่วนใน 5 พื้นที่ของโครงการแคนาดา ออยล์ แซนด์ เคเคดี 
ด้วยการแลกเปลี่ยนการถือสัดส่วนร้อยละ 40 ของบริษัท PTTEPCA ในแหล่ง Leismer และ
Corner (LC)เพื่อได้มาซึ่งสัดส่วนร้อยละ 60 ในแหล่ง Thornbury, Hangingstone และ
South Leismer (THSL)รวมถึงเงินสดจำนวน 200 ล้านดอลลาร์ สรอ.
และเงินสดที่คำนวณจากเงินทุนหมุนเวียน (Working Capital Adjustment) ตั้งแต่วันที่ 1
มกราคม 2556 จนกระทั่งวันที่สัญญามีผลสมบูรณ์ (เทียบเท่าประมาณ 235 ล้านดอลลาร์ สรอ. ณ
วันที่ 31 ธันวาคม
2556)โดยสัญญาจะมีผลสมบูรณ์ต่อเมื่อเป็นไปตามเงื่อนไขที่ได้ตกลงกันไว้ตามที่ระบุใน PURA
รวมถึงการได้รับการอนุมัติจากรัฐบาลแคนาดา ซึ่งคาดว่าสัญญาจะมีผลสมบูรณ์ภายในไตรมาส 3 ปี
2557หากดำเนินการตามเงื่อนไขที่กำหนดไว้ใน PURA ครบถ้วนแล้ว PTTEPCA จะถือสัดส่วนร้อยละ
100 และเป็นผู้ดำเนินการในแหล่ง THSL และจะได้รับเงินจำนวนดังกล่าวจาก SCL ในขณะที่ SCL
จะถือสัดส่วนร้อยละ 100 และเป็นผู้ดำเนินการในแหล่ง LC

โครงการในแอฟริกาและตะวันออกกลาง

ปตท.สผ. มีโครงการในภูมิภาคนี้จำนวน 7 โครงการโดยในปี 2556 ได้ดำเนินกิจกรรมที่สำคัญดังนี้

โครงการแอลจีเรีย 433 เอ และ 416 บี เป็นแหล่งน้ำมันบนบก
ตั้งอยู่ทางทิศตะวันออกของประเทศแอลจีเรีย ในปี 2556
โครงการได้เสร็จสิ้นการเจาะหลุมพัฒนาจำนวน 7 หลุม จาก 12 หลุม
ขณะนี้อยู่ระหว่างการก่อสร้างกระบวนการผลิตและระบบท่อขนส่ง (EPC 1)
งานก่อสร้างที่พักอาศัยและสาธารณูปโภค (EPC 2)
โดยโครงการคาดว่าจะสามารถเริ่มการผลิตได้ภายในปลายปี 2557

โครงการแอลจีเรีย ฮาสสิ เบอร์ ราเคซ เป็นแหล่งน้ำมันบนบก
ตั้งอยู่ทางทิศตะวันออกของประเทศแอลจีเรียในปี 2556
โครงการได้ดำเนินการเจาะหลุมสำรวจระยะแรกเสร็จสิ้นครบ 9 หลุม
โดยค้นพบน้ำมันดิบและก๊าซธรรมชาติ 8 หลุมขณะนี้อยู่ในระยะเวลาการสำรวจช่วงที่ 2 (พฤษภาคม
2556 ถึง พฤษภาคม 2558) ซึ่งอยู่ระหว่างการจัดเตรียมงานสำรวจคลื่นไหวสะเทือนแบบ 2 มิติ
และ 3 มิติ และการเจาะหลุมประเมินผล ทั้งนี้
โครงการมีแผนที่จะทำการสำรวจคลื่นไหวสะเทือนและเจาะหลุมประเมินผลในไตรมาสแรกของปี
2557

โครงการโมซัมบิก โรวูม่า ออฟชอร์ แอเรีย วัน
ตั้งอยู่นอกชายฝั่งของประเทศโมซัมบิกปัจจุบันอยู่ระหว่างการดำเนินการเพื่อพัฒนาแหล่งก๊าซธรรมชาตินอกชายฝั่ง
และวางแผนการก่อสร้างโรงงานผลิตก๊าซธรรมชาติเหลว (Liquefied Natural Gas หรือ
LNG) บนบกที่เขตอุตสาหกรรม Cape Afungi ในเมือง Cabo Delgado
ทางตอนเหนือของประเทศโมซัมบิก ในปี 2556
โครงการได้เจาะหลุมสำรวจและหลุมประเมินผลรวมทั้งสิ้นจำนวน
10หลุมโดยได้ค้นพบก๊าซธรรมชาติจากการเจาะหลุมดังกล่าวจำนวน 6 หลุม จาก Orca-1,
Espadarte-1, Atum-3, Golfinho-5, Golfinho-6 และ Manta-1
สำหรับหลุมที่ไม่มีการพบศักยภาพเชิงพาณิชย์จากหลุมสำรวจ
โครงการได้นำผลของการสำรวจไปใช้ประโยชน์ทางธรณีวิทยาของแหล่งในอนาคตต่อไป

นอกจากนั้น ในปี 2557 โครงการยังมีแผนที่ในการเจาะหลุมสำรวจและประเมินผล
อย่างต่อเนื่องอีก 8 หลุม
เพื่อค้นหาและประเมินศักยภาพเพิ่มเติมและดำเนินการตามแผนการพัฒนาทางวิศวกรรมพื้นที่ก่อสร้างโรงงานผลิตก๊าซธรรมชาติเหลว
(LNG Engineering and Construction Development) อย่างต่อเนื่อง ทั้งนี้
โครงการคาดว่าจะสามารถเริ่มการผลิตและขาย LNG ครั้งแรกได้ในปลายปี 2561 หรือปี 2562

โครงการเคนยา แอล 5 แอล 7 แอล 11 เอ แอล 11บี และแอล 12
ตั้งอยู่นอกชายฝั่งของประเทศเคนยา ในปี 2556 โครงการได้ทำการเจาะหลุมสำรวจจำนวน 2
หลุม ได้แก่ หลุมสำรวจ Kiboko-1 ในแปลง L11B และ Kubwa-1 ในแปลง L7
แต่ไม่พบศักยภาพเชิงพาณิชย์ ทั้งนี้
โครงการได้นำผลของการสำรวจไปใช้ประโยชน์ทางธรณีวิทยาต่อไป สำหรับในปี 2557
โครงการมีแผนที่จะเจาะหลุมสำรวจจำนวน 1 หลุม

ด้านการบริหารและกลั่นกรองการลงทุน ในปี 2556 ปตท.สผ. ได้มีการดำเนินการอย่างต่อเนื่อง
ในด้านการบริหารและกลั่นกรองการลงทุน (Portfolio Management)
โดยมีจุดมุ่งหมายเพื่อให้การลงทุนมีความเหมาะสมทั้งในด้านการสร้างมูลค่าเพิ่มให้แก่โครงการ
และการบริหารความเสี่ยง โดย ปตท.สผ.
มีการศึกษาวิเคราะห์ปัจจัยและผลกระทบในการลงทุนอย่างสม่ำเสมอเพื่อให้ทันกับสภาวะการเปลี่ยนแปลงทางสังคม
เศรษฐกิจ และการเมืองที่เกิดขึ้น เพื่อประกอบการพิจารณาและตัดสินใจลงทุน
รวมทั้งมีการทบทวนกลุ่มประเทศเป้าหมาย (Focused countries) ในการขยายการลงทุน
โดยจัดกลุ่มประเทศตามโอกาส ความเหมาะสม และสอดคล้องกับทิศทางและเป้าหมายที่บริษัทตั้งไว้
โดยวิเคราะห์จากปัจจัยต่างๆ อาทิเช่น ศักยภาพทางปิโตรเลียม ปัจจัยทางภูมิศาสตร์
การแบ่งผลประโยชน์กับภาครัฐ
ความเสี่ยงทั้งด้านการเมืองและการดำเนินธุรกิจรวมทั้งความได้เปรียบในการแข่งขัน โดยในปี
2556 ปตท.สผ. ได้มีการดำเนินการบริหารและกลั่นกรองการลงทุนที่สำคัญ ดังต่อไปนี้

การเข้าซื้อสัดส่วนในโครงการนาทูน่า ซี เอ: เป็นโครงการผลิตก๊าซธรรมชาติและน้ำมัน
ตั้งอยู่ฝั่งตะวันตกของทะเล Natuna ประเทศอินโดนีเซีย โดยในเดือนธันวาคม 2556 ปตท.สผ.
และบริษัท Pertamina (ในอัตราส่วนร้อยละ 50:50)
ได้เสร็จสิ้นการเข้าซื้อบริษัทที่ถือครองสัดส่วนร้อยละ 23 ในโครงการนาทูน่า ซี
เอซึ่งมูลค่าการซื้อขายดังกล่าวประกอบด้วยมูลค่าการเข้าซื้อหุ้นของบริษัทในเครือ Hess
Corporation จำนวน 526 ล้านดอลลาร์ สรอ. (สัดส่วนของปตท สผ. 263 ล้านดอลลาร์
สรอ.) และมูลค่าหนี้สินของบริษัทดังกล่าวที่เป็นการกู้ยืมระหว่างกันของบริษัทในเครือจำนวน 124
ล้านดอลลาร์ สรอ. (สัดส่วนของปตท สผ. 62 ล้านดอลลาร์ สรอ.) ทำให้ปตท.สผ.
มีสัดส่วนการร่วมทุนในโครงการนาทูน่า ซี เอร้อยละ 11.5
ปัจจุบันโครงการมีอัตราการผลิตก๊าซธรรมชาติประมาณ 220 ล้านลูกบาศก์ฟุตต่อวัน
และอัตราการผลิตน้ำมันดิบประมาณ 2,350 บาร์เรลต่อวัน

การเข้าซื้อสัดส่วนในโครงการนาทูน่า ซี เอนั้นเป็นไปตามแผนยุทธศาสตร์การเติบโตของ
ปตท.สผ.ที่เน้นการแสวงหาสินทรัพย์ที่อยู่ในขั้นตอนการผลิตแล้ว (Producing Assets)
ซึ่งจะสามารถเพิ่มรายได้
อัตราการเติบโตของปริมาณการผลิตและปริมาณสำรองปิโตรเลียมให้กับบริษัทได้ทันทีและเป็นการเสริมสร้างความแข็งแกร่งให้กับฐานการผลิตในภูมิภาคเอเชียตะวันออกเฉียงใต้

การเปลี่ยนแปลงโครงสร้างการถือสัดส่วนในโครงการแคนาดา ออยล์ แซนด์ เคเคดี:
ตามที่ได้กล่าวข้างต้น การแลกเปลี่ยนสัดส่วนในโครงการแคนาดา ออยล์ แซนด์
เคเคดีถือเป็นส่วนหนึ่งของการบริหารและกลั่นกรองการลงทุน (portfolio management)
เพื่อให้บริษัทสามารถบริหารแผนการลงทุนและได้ผลตอบแทนจากการดำเนินงานในระดับที่น่าพอใจภายใต้สภาพแวดล้อมของธุรกิจในปัจจุบัน
นอกจากนี้ยังเป็นโอกาสที่แต่ละบริษัทจะสามารถกำหนดแผนงานและการลงทุนที่สอดคล้องกับทิศทางและกลยุทธ์ของตนต่อไป
ทั้งนี้ ปตท.สผ. เชื่อว่าแหล่ง Oil sands
ในประเทศแคนาดาจะสามารถเป็นฐานรองรับการเติบโตในธุรกิจ unconventional resources
ของบริษัทในอนาคต

การหาผู้ร่วมทุนของโครงการในสหภาพเมียนมาร์: ในเดือนมกราคม 2556 รัฐบาลสาธารณ
รัฐสหภาพเมียนมาร์ได้อนุมัติการเข้าร่วมทุนในโครงการเมียนมาร์ เอ็ม 11ของบริษัท Total E&P
Myanmar (TEPM) ในสัดส่วนร้อยละ 40 และ JX Nippon Oil & Gas Exploration (JX
NOEX) ในสัดส่วนร้อยละ 15 โดย ปตท.สผ.
ยังคงเป็นผู้ดำเนินการและถือสิทธิการร่วมทุนในสัดส่วนร้อยละ 45

ในเดือนกันยายน 2556
ที่ผ่านมารัฐบาลสาธารณรัฐสหภาพเมียนมาร์ได้อนุมัติการเข้าร่วมทุนในโครงการเมียนมาร์ เอ็ม 3
ของ Mitsui Oil Exploration Co., Ltd (MOECO) ในสัดส่วนร้อยละ 20 โดย
ปตท.สผ.ยังคงเป็นผู้ดำเนินการและถือสิทธิการร่วมทุนในสัดส่วนร้อยละ 80

การหาผู้ร่วมทุนในโครงการต่างๆ นั้นเป็นส่วนหนึ่งของกลยุทธ์ในการบริหารการลงทุน
เพื่อให้การลงทุนมีความเหมาะสมทั้งด้านการสร้างมูลค่าเพิ่มให้แก่โครงการและการบริหารความเสี่ยง

การได้รับสิทธิในการสำรวจในโครงการต่างๆ: ในปี 2556
รัฐบาลสาธารณรัฐแห่งสหภาพเมียนมาร์ได้อนุมัติสิทธิการสำรวจในโครงการเมียนมาร์ MD-7 และ
MD-8 ให้แก่ ปตท.สผ. ทั้งนี้แปลงสำรวจทั้ง 2 แปลงดังกล่าว ตั้งอยู่ในทะเลลึก อ่าวเมาะตะมะ
ซึ่งเป็นพื้นที่ต่อเนื่องกับแปลงสำรวจอื่นๆในทะเลอันดามันฝั่งไทยที่ ปตท.สผ.
มีการสำรวจอยู่แล้วทำให้สามารถประสานการดำเนินการร่วมกันได้

การคืนสิทธิในการสำรวจในโครงการต่างๆ: ในปี 2556 ปตท.สผ.
ได้มีการคืนสิทธิในการสำรวจโครงการต่างๆ อาทิเช่น โครงการออสเตรเลีย ดับเบี้ลยูเอ-423-พี
โครงการกัมพูชา บี และแปลงเอซีพี 17 และแปลงเอซีพี 40 ในโครงการพีทีทีอีพี ออสตราเลเชีย
ซึ่งได้รับการอนุมัติอย่างเป็นทางการจากรัฐบาลของแต่ละโครงการ

นอกจากนี้ สำหรับโครงการอินโดนีเซีย ซาดัง โครงการอินโดนีเซียเซาท์ซาการี
โครงการนิวซีแลนด์เกรทเซาธ์ รวมถึงแปลงแอล 21/48 และแปลงเอ 6/48 ในประเทศไทย
ปตท.สผ. ได้ทำการยื่นหนังสือแจ้งการคืนสิทธิการลงทุน
และอยู่ระหว่างรอการอนุมัติจากรัฐบาลของแต่ละโครงการ

กล่าวโดยสรุปถึงแม้สภาวะเศรษฐกิจไทยยังคงมีความไม่แน่นอนจากสถานการณ์ทางการเมือง
แต่ภาพรวมของเศรษฐกิจโลกยังคงสามารถเติบโตได้อย่างต่อเนื่องจากแนวโน้มการฟื้นตัวของเศรษฐกิจ
ซึ่งส่งผลให้ ปตท.สผ. ในปี 2557
ยังคงมีแนวโน้มการเติบโตที่ดีต่อไปข้างหน้าอย่างต่อเนื่องและยั่งยืนจาก
การลงทุนโครงการต่าง ๆ ในต่างประเทศ อาทิเช่น โครงการเมียนมาร์ เอ็ม 3
โครงการแอลจีเรีย ฮาสสิ เบอร์ ราเคซ โครงการโมซัมบิก โรวูม่า ออฟชอร์ แอเรีย วัน
โครงการพีทีทีอีพี ออสตราเลเชีย แหล่ง Cash Maple เป็นต้น นอกจากนี้
ยังสามารถปฏิบัติงานได้ตามแผนงานและเป้าหมายที่กำหนด
โดยมิได้รับผลกระทบจากสถานการณ์ทางการเมืองในประเทศเนื่องจาก ปตท.สผ. มีแผน
Business Continuity Management (BCM)
ที่มีประสิทธิภาพและมีการเตรียมพร้อมเสมอในการรองรับเหตุฉุกเฉิน

14.2 ผลการดำเนินงาน

ตั้งแต่วันที่ 1 มกราคม 2554 ปตท.สผ. ได้กำหนดสกุลเงินที่ใช้ในการดำเนินงาน (Functional
Currency) เป็นสกุลเงินดอลลาร์สหรัฐอเมริกา (ดอลลาร์ สรอ.)
ซึ่งเป็นไปตามมาตรฐานการบัญชีฉบับที่ 21 (ปรับปรุง 2552) เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ อย่างไรก็ตาม
เพื่อการนำส่งงบการเงินให้กับตลาดหลักทรัพย์แห่งประเทศไทยและกรมพัฒนาธุรกิจการค้า
บริษัทจำเป็นต้องนำเสนองบการเงินที่แปลงค่าจากสกุลเงินดอลลาร์ สรอ. เป็นสกุลเงินบาท
(สกุลเงินที่ใช้ในการนำเสนองบการเงิน - Presentation Currency)

บริษัทวิเคราะห์ผลการดำเนินงานและฐานะการเงินเปรียบเทียบรายปี สรุปได้ดังต่อไปนี้

14.2.1 ผลการดำเนินงานเปรียบเทียบรายปี

  ---------------------------------------------------------------------------------------------------------------------
                                    หน่วย: ล้านดอลลาร์ สรอ.                                หน่วย: ล้านบาท                 
                                    (ยกเว้นกำไรต่อหุ้นแสดงเป็นดอลลาร์                         (ยกเว้นกำไรต่อหุ้น               
                                    สรอ.)                                               แสดงเป็นบาท)                  
  --------------------------------- ----------------------------- --------- ----------- ---------------- ----------- --
  ตารางสรุปผลการดำเนินงานรวม          2556                          2555                  2556             2555        

  รายได้รวม                          7,445                         7,021                 228,741          218,137     

  ค่าใช้จ่ายรวม                        (4,090)                       (3,826)   (126,065)                    (118,846)   

  กำไรจากการดำเนินงาน                3,355                         3,195                 102,676          99,291      

  ส่วนแบ่งกำไรจากเงินลงทุนในบริษัทร่วม     6                             5                     191              145         

  กำไรก่อนภาษีเงินได้                   3,361                         3,200                 102,867          99,436      

  ค่าใช้จ่ายภาษีเงินได้                   (1,515)                       (1,354)               (46,712)         (42,120)    

  กำไรสำหรับงวด                      1,846                         1,846                 56,155           57,316      

  กำไรต่อหุ้นปรับลด                     0.46                          0.55                  14.07            17.08       

                                                                                                                     

  กำไรจากการดำเนินงานตามปกติ          2,114                         1,999                                              

  กำไร (ขาดทุน) จากรายการ            (268)                         (153)                                              
  Non-Recurring                                                                                                      

  กำไรสุทธิ                           1,846                         1,846                                              
  ---------------------------------------------------------------------------------------------------------------------

สำหรับปี สิ้นสุดวันที่ 31 ธันวาคม ปี 2556 เปรียบเทียบกับ ปี 2555

ผลการดำเนินงานสำหรับปี 2556 ปตท.สผ. และบริษัทย่อยมีกำไรสุทธิรวม 1,846 ล้านดอลลาร์
สรอ. (เทียบเท่า 56,155 ล้านบาท) คิดเป็นกำไรต่อหุ้นปรับลด 0.46 ดอลลาร์ สรอ.
(เทียบเท่า 14.07 บาท) มีผลการดำเนินงานเทียบเท่ากับกำไรสุทธิสำหรับปี 2555 จำนวน
1,846 ล้านดอลลาร์ สรอ. (เทียบเท่า 57,316 ล้านบาท) คิดเป็นกำไรต่อหุ้นปรับลด 0.55
ดอลลาร์ สรอ. (เทียบเท่า 17.08 บาท) ปตท.สผ.
และบริษัทย่อยมีอัตราผลตอบแทนต่อส่วนของผู้ถือหุ้น (Return on equity) ปี 2556 อยู่ที่ร้อยละ
16.45

อย่างไรก็ดี เมื่อพิจารณาแล้ว กำไรสุทธิสำหรับ ปี 2556 จำนวน 1,846 ล้านดอลลาร์ สรอ.นี้
ประกอบด้วยกำไรจากการดำเนินงานตามปกติ จำนวน 2,114 ล้านดอลลาร์ สรอ.
และขาดทุนจากรายการ Non-Recurring จำนวน 268 ล้านดอลลาร์ สรอ.

สำหรับผลการดำเนินงานปกติสำหรับปี 2556 ปตท.สผ. และบริษัทย่อย
มีกำไรจากการดำเนินงานตามปกติสำหรับปีนี้จำนวน 2,114 ล้านดอลลาร์ สรอ. เพิ่มขึ้น 115
ล้านดอลลาร์ สรอ. หรือคิดเป็นร้อยละ 6เมื่อเปรียบเทียบกับปี 2555
ที่มีกำไรจากการดำเนินงานปกติที่ 1,999 ล้านดอลลาร์ สรอ. ปตท.สผ.
และบริษัทย่อยมีอัตราผลตอบแทน (กำไรจากการดำเนินงานตามปกติ) ต่อส่วนของผู้ถือหุ้น (Return
on equity from normal operations) สำหรับปี 2556 อยู่ที่ร้อยละ 18.84

สำหรับปี 2556 ปตท.สผ.และบริษัทย่อยมีรายได้รวมทั้งสิ้น 7,445 ล้านดอลลาร์ สรอ. (เทียบเท่า
228,741 ล้านบาท) เมื่อเปรียบเทียบกับปี 2555 จำนวน 7,021 ล้านดอลลาร์ สรอ. (เทียบเท่า
218,137 ล้านบาท) เพิ่มขึ้น 424 ล้านดอลลาร์ สรอ. หรือร้อยละ 6
โดยส่วนใหญ่เกิดจากรายได้จากการขายเพิ่มขึ้น 483 ล้านดอลลาร์ สรอ. ซึ่งเป็นผลจาก

(1) ปริมาณการขายเฉลี่ยใน ปี 2556 เพิ่มขึ้น เป็น 292,629
บาร์เรลเทียบเท่าน้ำมันดิบต่อวันเมื่อเปรียบเทียบกับปริมาณการขายเฉลี่ยในปี 2555 ที่ 275,923
บาร์เรลเทียบเท่าน้ำมันดิบต่อวัน โดยปริมาณขายที่เพิ่มขึ้นส่วนใหญ่มาจากผลสุทธิของ

-   โครงการบงกช:
    ปริมาณการขายก๊าซธรรมชาติและคอนเดนเสทเพิ่มขึ้นจากแหล่งบงกชใต้ที่เริ่มมีการผลิตตามกำหนดในสัญญาซื้อขายในเดือนมิถุนายน
    2555

-   โครงการเอส 1: ปริมาณการขายน้ำมันดิบเพิ่มขึ้นจากหลุมการผลิตใหม่และจาก
    การใช้เทคนิค Artificial lift ในการผลิตน้ำมันดิบมากขึ้น

-   โครงการเวียดนาม 16-1: ปริมาณการขายเพิ่มขึ้น เนื่องจากมีการรับรู้รายได้
    การจำหน่ายก๊าซธรรมชาติครั้งแรกในเดือนธันวาคม 2556
    สำหรับการขายก๊าซธรรมชาติของงวด สิงหาคม 2554 – พฤษภาคม 2556
    เป็นผลจากสัญญาซื้อขายก๊าซธรรมชาติซึ่งได้ลงนามแล้วเสร็จในเดือนพฤศจิกายน 2556

-   โครงการพีทีทีอีพี ออสตราเลเชีย: ปริมาณการขายน้ำมันดิบเพิ่มขึ้นจากแหล่ง
    มอนทาราที่เริ่มจำหน่ายน้ำมันดิบครั้งแรกได้ในเดือนสิงหาคม 2556

-   โครงการนาทูน่า ซี เอ: ปริมาณการขายก๊าซธรรมชาติและน้ำมันดิบเพิ่มขึ้น
    เนื่องจากการเข้าซื้อหุ้นบริษัท Natuna 2 B.V. บริษัทที่ถือครองโครงการนาทูน่า ซี
    เอในเดือนธันวาคม 2556

อย่างไรก็ตาม

-   โครงการอาทิตย์: ปริมาณการขายก๊าซธรรมชาติ และคอนเดนเสทลดลง เนื่องจาก ปตท.
    มีการเรียกซื้อก๊าซธรรมชาติในปริมาณที่ลดลง

หากไม่รวมปริมาณการขายก๊าซธรรมชาติของโครงการเวียดนาม 16-1
ซึ่งสัญญาซื้อขายก๊าซธรรมชาติได้ลงนามแล้วเสร็จในเดือนพฤศจิกายน 2556
ปริมาณการขายเฉลี่ยสำหรับปี 2556 จะอยู่ที่ 290,173 บาร์เรลเทียบเท่าน้ำมันดิบต่อวัน

(2) ราคาขายผลิตภัณฑ์เฉลี่ยที่เป็นเงินดอลลาร์ สรอ. สำหรับปี 2556 เพิ่มขึ้นเป็น 65.58
ดอลลาร์ สรอ.ต่อบาร์เรลเทียบเท่าน้ำมันดิบเมื่อเปรียบเทียบกับราคาขายผลิตภัณฑ์เฉลี่ยสำหรับปี
2555 ที่ 64.86 ดอลลาร์ สรอ.ต่อบาร์เรลเทียบเท่าน้ำมันดิบ
เนื่องจากราคาขายก๊าซธรรมชาติเฉลี่ยของปี 2556
สูงขึ้นเมื่อเปรียบเทียบกับราคาขายก๊าซธรรมชาติเฉลี่ยปี 2555
ทั้งนี้เป็นไปตามสูตรราคาตามสัญญาซื้อขายก๊าซธรรมชาติ

หากไม่รวมการขายก๊าซธรรมชาติของโครงการเวียดนาม 16-1 ราคาขายเฉลี่ยสำหรับปี 2556
จะอยู่ที่ 66.09 ดอลลาร์ สรอ. ต่อบาร์เรลเทียบเท่าน้ำมันดิบ

รายได้จากการบริการท่อขนส่งก๊าซซึ่งเป็นรายได้ตามสัดส่วนใน Moattama Gas
Transportation Company (MGTC) และ Taninthayi Pipeline Company LLC (TPC)
มีจำนวนที่ใกล้เคียงกับปี 2555

สำหรับปี 2556 ปตท.สผ. และบริษัทย่อยมีรายได้อื่น ๆ ลดลง จำนวน 76 ล้านดอลลาร์ สรอ.
สาเหตุหลักเนื่องจากในปี 2555
มีการรับรู้รายได้อื่นๆจากค่าสินไหมทดแทนจากเหตุการณ์ในแหล่งมอนทาราเพิ่มเติมจำนวน 92
ล้านดอลลาร์สรอ. ในขณะที่มีการรับรู้ค่าสินไหมดังกล่าวจำนวน 21 ล้านดอลลาร์ สรอ.ในปี 2556

ปตท.สผ. และบริษัทย่อย มีค่าใช้จ่ายในปี 2556 รวมทั้งสิ้น 4,090 ล้านดอลลาร์ สรอ.
(เทียบเท่า 126,065 ล้านบาท) เพิ่มขึ้น 264 ล้านดอลลาร์ สรอ. หรือร้อยละ 7 เมื่อเทียบกับปี
2555 จำนวน 3,826 ล้านดอลลาร์ สรอ. (เทียบเท่า 118,846 ล้านบาท)
ส่วนใหญ่เป็นผลสุทธิจาก

(1) ค่าเสื่อมราคา ค่าสูญสิ้นและค่าตัดจำหน่ายเพิ่มขึ้นจำนวน 263 ล้านดอลลาร์ สรอ.
    ส่วนใหญ่เพิ่มขึ้นจากโครงการบงกช โครงการเอส 1
    ตามสินทรัพย์พร้อมใช้งานที่เพิ่มขึ้นและปริมาณการผลิตที่เพิ่มขึ้น จากโครงการคอนแทร็ค 4
    และโครงการพื้นที่พัฒนาร่วมไทย-มาเลเซีย-บี 17 ตามสินทรัพย์พร้อมใช้งานที่เพิ่มขึ้น
    และโครงการพีทีทีอีพี ออสตราเลเชีย ซึ่งเริ่มมีการขายน้ำมันดิบในเดือนสิงหาคม 2556
    ในขณะที่โครงการเวียดนาม 16-1 ค่าเสื่อมราคา ค่าสูญสิ้นและค่าตัดจำหน่ายลดลง
    เนื่องจากในปี 2556 มีการปรับเพิ่มปริมาณสำรองปิโตรเลียมที่พิสูจน์แล้ว
    และปริมาณสำรองปิโตรเลียมที่พิสูจน์และพัฒนาแล้ว (Proved Developed Reserves)

(2) ค่าใช้จ่ายการดำเนินงานเพิ่มขึ้นจำนวน 121 ล้านดอลลาร์ สรอ. ส่วนใหญ่จากโครงการบงกช
    ซึ่งมีค่าใช้จ่ายในการซ่อมบำรุงตามแผนหยุดการผลิตของแหล่งบงกชเหนือ
    และจากแหล่งบงกชใต้ที่เริ่มมีการผลิตตามกำหนดในสัญญาซื้อขายในเดือนมิถุนายน 2555
    โครงการพีทีทีอีพี ออสตราเลเชีย ซึ่งเริ่มมีการขายน้ำมันดิบในเดือนสิงหาคม 2556
    และโครงการแคนาดา ออยล์ แซนด์ เคเคดี ที่มีต้นทุนสารละลายบิทูเมนที่สูงขึ้น

(3) ขาดทุนจากอัตราแลกเปลี่ยนเงินตราต่างประเทศเพิ่มขึ้น 67ล้านดอลลาร์ สรอ. โดยในปี
    2555 มีขาดทุนจากอัตราแลกเปลี่ยนเงินตราต่างประเทศจำนวน 24 ล้านดอลลาร์ สรอ.
    ซึ่งส่วนใหญ่เกิดจากเงินกู้ซึ่งเป็นเงินสกุลปอนด์สเตอร์ลิงเพื่อซื้อหุ้นบริษัท Cove Energy Plc.
    ในขณะที่ขาดทุนจากอัตราแลกเปลี่ยนเงินตราต่างประเทศปี 2556 จำนวน 91 ล้านดอลลาร์
    สรอ. ส่วนใหญ่เป็นผลมาจาก

-   ขาดทุนจากอัตราแลกเปลี่ยนของรายการที่เป็นสกุลเงินดอลลาร์ สรอ. ของบริษัท
    พีทีทีอีพี แคนาดา จำกัด จำนวน 52 ล้านดอลลาร์ สรอ.
    ซึ่งส่วนใหญ่เกิดจากเงินกู้ที่เป็นสกุลเงินดอลลาร์ สรอ.
    เนื่องจากค่าเงินสกุลดอลลาร์แคนาดาอ่อนค่าลงเมื่อเทียบกับดอลลาร์ สรอ.

-   ขาดทุนจากอัตราแลกเปลี่ยนจำนวน 39 ล้านดอลลาร์ สรอ.
    โดยส่วนใหญ่เกิดจากรายการที่เป็นสกุลเงินบาทซึ่งมีทั้งส่วนของขาดทุนที่เกิดขึ้นจริงและขาดทุนที่ยังไม่เกิดขึ้นจริง
    โดยเป็นผลจากค่าเงินบาทอ่อนค่าลงเมื่อเทียบกับดอลลาร์ สรอ.

อย่างไรก็ตาม

(4) ขาดทุนจากการด้อยค่าของสินทรัพย์ลดลงจำนวน 204 ล้านดอลลาร์ สรอ. เนื่องจากไม่มี
    การรับรู้ขาดทุนจากการด้อยค่าของสินทรัพย์ของโครงการพีทีทีอีพี ออสตราเลเชีย
    ในแหล่งมอนทาราใน
    ปี 2556 ในขณะที่มีการรับรู้ขาดทุนจากการด้อยค่าดังกล่าว จำนวน 204 ล้านดอลลาร์ สรอ.
    ในปี 2555 โดยมีสาเหตุมาจากต้นทุนโครงการที่เพิ่มสูงขึ้น
    การเลื่อนและการปรับปรุงแผนการผลิต

(5) ค่าใช้จ่ายในการสำรวจปิโตรเลียมลดลง 41 ล้านดอลลาร์ สรอ. เนื่องจาก

-   ค่าใช้จ่ายในการสำรวจปิโตรเลียมลดลงจำนวน 40 ล้านดอลลาร์ สรอ.
    ส่วนใหญ่จากการลดลงของค่าใช้จ่ายในการสำรวจคลื่นไหวสะเทือนของโครงการพีทีทีอีพี
    ออสตราเลเชีย โครงการเอ 4/48 และเอ 5/58 และโครงการเมียนมาร์ เอ็ม 11
    ในขณะที่ค่าใช้จ่ายในการสำรวจปิโตรเลียมบางส่วนเพิ่มขึ้นจากค่าใช้จ่ายในการสำรวจคลื่นไหวสะเทือนโครงการเมียนมาร์
    พีเอสซี จี และอีพี 2

-   ค่าใช้จ่ายในการตัดจำหน่ายหลุมสำรวจลดลง1 ล้านดอลลาร์ สรอ. โดย
    ในปี 2556 มีค่าใช้จ่ายในการตัดจำหน่ายหลุมสำรวจจำนวน 71 ล้านดอลลาร์ สรอ.
    ส่วนใหญ่จากโครงการเคนยา แอล 5 แอล 7 แอล 11 เอ แอล 11 บี และแอล 12 (19
    ล้านดอลลาร์ สรอ.) โครงการโมซัมบิก โรวูมา ออฟชอร์ แอเรีย วัน(19 ล้านดอลลาร์
    สรอ.) โครงการเมียนมาร์ เอ็ม 11 (11 ล้านดอลลาร์ สรอ.) และโครงการเอส 1 (10
    ล้านดอลลาร์ สรอ.) ในขณะที่ปี 2555 มีค่าใช้จ่ายในการตัดจำหน่ายหลุมสำรวจ จำนวน 72
    ล้านดอลลาร์ สรอ. ส่วนใหญ่จากโครงการบาห์เรน 2 โครงการแคนาดา ออยล์ แซนด์
    เคเคดี โครงการโอมาน 44 และโครงการแอลจีเรีย ฮาสสิ เบอร์ ราเคซ

สำหรับ ปี 2556 ปตท.สผ. และบริษัทย่อย มีภาษีเงินได้จำนวน 1,515 ล้านดอลลาร์ สรอ.
เพิ่มขึ้นจำนวน 161 ล้านดอลลาร์ สรอ. หรือร้อยละ 12 เมื่อเทียบกับปี 2555 จำนวน 1,354
ล้านดอลลาร์ สรอ. เนื่องจากภาษีเงินได้ปิโตรเลียมและภาษีเงินได้นิติบุคคลที่เพิ่มขึ้น
ซึ่งส่วนใหญ่เป็นภาษีเงินได้รอการตัดบัญชีจากผลกระทบของอัตราแลกเปลี่ยนซึ่งเป็นผลจากค่าเงินบาทอ่อนค่าลงเมื่อเปรียบเทียบกับสกุลเงินดอลลาร์
สรอ.

สำหรับรายการ Non-Recurring ปตท.สผ. และบริษัทย่อยมีขาดทุนจากรายการ
Non-Recurring สำหรับปี 2556 จำนวน 268 ล้านดอลลาร์ สรอ. ขาดทุนเพิ่มขึ้นจำนวน 115
ล้านดอลลาร์ สรอ. หรือร้อยละ 75 จากปี 2555 ที่มีขาดทุนจากรายการ Non-Recurring
จำนวน 153 ล้านดอลลาร์ สรอ. ส่วนใหญ่เกิดจากผลสุทธิของ

(1) ขาดทุนจากผลกระทบของอัตราแลกเปลี่ยนที่เพิ่มขึ้น 313 ล้านดอลลาร์ สรอ.
    ส่วนใหญ่เป็นผลมาจาก

-   ภาษีเงินได้ที่เกิดจากผลกระทบของอัตราแลกเปลี่ยนของปี 2556 เพิ่มขึ้นจำนวน 179
    ล้านดอลลาร์ สรอ. เมื่อเปรียบเทียบกับปี 2555
    โดยมีสาเหตุหลักมาจากการที่หนี้สินภาษีเงินได้รอการตัดบัญชีเพิ่มขึ้นซึ่งเป็นผลมาจากสินทรัพย์ที่เป็นฐานภาษีซึ่งถูกแปลงค่าเป็นเงินดอลลาร์
    สรอ. ณ วันที่ 31 ธันวาคม ปี 2556
    มีจำนวนที่ลดลงเมื่อเปรียบเทียบกับสินทรัพย์ที่ถูกแปลงค่าเป็นสกุลเงินดอลลาร์ สรอ.
    ณ วันที่ 31 ธันวาคม 2555 เนื่องจากค่าเงินบาทอ่อนค่าลงเมื่อเปรียบเทียบกับเงินดอลลาร์
    สรอ. ทำให้ค่าเสื่อมราคาในอนาคตในสกุลเงินดอลลาร์ สรอ. ลดลง
    และส่งผลให้ภาษีเงินได้ในอนาคตเพิ่มขึ้นจำนวน 144 ล้านดอลลาร์ สรอ. ในขณะที่ปี 2555
    ภาษีเงินได้ที่เกิดจากผลกระทบของอัตราแลกเปลี่ยนดังกล่าวมีผลทำให้ภาษีเงินได้ในอนาคตลดลงจำนวน
    35 ล้านดอลลาร์ สรอ. เนื่องจากค่าเงินบาทแข็งค่าขึ้นเมื่อเปรียบเทียบกับเงินดอลลาร์ สรอ.

-   ขาดทุนจากอัตราแลกเปลี่ยนเงินตราต่างประเทศเพิ่มขึ้น 67 ล้านดอลลาร์ สรอ. โดยในปี
    2555 มีขาดทุนจากอัตราแลกเปลี่ยนเงินตราต่างประเทศจำนวน 24 ล้านดอลลาร์ สรอ.
    ซึ่งส่วนใหญ่เกิดจากเงินกู้ซึ่งเป็นเงินสกุลปอนด์สเตอร์ลิงเพื่อซื้อหุ้นบริษัท Cove Energy Plc.
    ในขณะที่ขาดทุนจากอัตราแลกเปลี่ยนเงินตราต่างประเทศปี 2556 จำนวน 91 ล้านดอลลาร์
    สรอ. ส่วนใหญ่เป็นผลมาจาก

    -   ขาดทุนจากอัตราแลกเปลี่ยนของรายการที่เป็นสกุลเงินดอลลาร์ สรอ. ของบริษัท พีทีทีอีพี
        แคนาดา จำกัด จำนวน 52 ล้านดอลลาร์ สรอ.
        ซึ่งส่วนใหญ่เกิดจากเงินกู้ที่เป็นสกุลเงินดอลลาร์ สรอ.
        เนื่องจากค่าเงินสกุลดอลลาร์แคนาดาอ่อนค่าลงเมื่อเทียบกับดอลลาร์ สรอ.

    -   ขาดทุนจากอัตราแลกเปลี่ยนจำนวน 39 ล้านดอลลาร์ สรอ.
        โดยส่วนใหญ่เกิดจากรายการที่เป็นสกุลเงินบาทซึ่งมีทั้งส่วนของขาดทุนที่เกิดขึ้นจริงและขาดทุนที่ยังไม่เกิดขึ้นจริง
        โดยเป็นผลจากค่าเงินบาทอ่อนค่าลงเมื่อเทียบกับดอลลาร์ สรอ.

(2) รายได้อื่น ๆ จากผลกระทบสุทธิจากอุบัติเหตุในแหล่งมอนทาราลดลงจำนวน 65 ล้านดอลลาร์
สรอ. โดยมีสาเหตุหลักจากการรับรู้ค่าสินไหมทดแทนจากเหตุการณ์ในแหล่งมอนทาราลดลง โดยในปี
2556 มีการรับรู้ค่าสินไหมทดแทนดังกล่าวเพิ่มเติม จำนวน 21 ล้านดอลลาร์ สรอ. ในขณะที่ในปี
2555 มีการรับรู้ค่าสินไหมดังกล่าวเพิ่มเติมจำนวน 92 ล้านดอลลาร์ สรอ.

ในขณะที่

(3) ขาดทุนจากการด้อยค่าของสินทรัพย์ลดลงจำนวน 204 ล้านดอลลาร์ สรอ.
เนื่องจากไม่มีการรับรู้ขาดทุนจากการด้อยค่าของสินทรัพย์ของโครงการพีทีทีอีพี ออสตราเลเชีย
ในแหล่งมอนทาราในปี 2556 ในขณะที่มีการรับรู้ขาดทุนจากการด้อยค่าดังกล่าว จำนวน 204
ล้านดอลลาร์ สรอ. ในปี 2555 โดยมีสาเหตุมาจากต้นทุนโครงการที่เพิ่มสูงขึ้น
การเลื่อนและการปรับปรุงแผนการผลิต

(4) ค่าใช้จ่ายจากการรื้อถอนอุปกรณ์การผลิตลดลง 52 ล้านดอลลาร์ สรอ. เนื่องจากในปี 2556
ไม่มีการรับรู้ค่าใช้จ่ายจากการรื้อถอนอุปกรณ์การผลิตในแหล่ง Jabiru และ Challis
(เป็นแหล่งที่หยุดการผลิตไปแล้ว) ในขณะที่มีการรับรู้ค่าใช้จ่ายดังกล่าวเพิ่มเติมในปี 2555 จำนวน
52 ล้านดอลลาร์ สรอ.

14.2.3 ฐานะการเงิน

  -------------------------------------------------------------------------
                            หน่วย:                   หน่วย:       
                            ล้านดอลลาร์               ล้านบาท      
                            สรอ.                                
  ------------------------- ----------- ----------- ----------- -----------
                            31 ธันวาคม   31 ธันวาคม   31 ธันวาคม   31 ธันวาคม
                            2556        2555        2556        2555

  สินทรัพย์รวม                 21,572      19,637      707,867     601,513

  สินทรัพย์หมุนเวียน             4,105       4,031       134,719     123,483

  สินทรัพย์ไม่หมุนเวียน           17,467      15,606      573,148     478,030

  หนี้สินรวม                   9,844       8,926       323,012     273,409

  หนี้สินหมุนเวียน               2,633       2,375       86,383      72,749

  หนี้สินไม่หมุนเวียน             7,211       6,551       236,629     200,660

  ส่วนของผู้ถือหุ้น               11,728      10,711      384,855     328,104

  รวมหนี้สินและส่วนของผู้ถือหุ้น     21,572      19,637      707,867     601,513
  -------------------------------------------------------------------------

สำหรับฐานะการเงินของ ปตท.สผ. และบริษัทย่อย ณ วันที่ 31 ธันวาคม 2556 ปตท.สผ.
และบริษัทย่อยมีสินทรัพย์รวมทั้งสิ้น 21,572 ล้านดอลลาร์ สรอ. (เทียบเท่า707,867 ล้านบาท)
เพิ่มขึ้นจำนวน 1,935ล้านดอลลาร์ สรอ. เมื่อเปรียบเทียบกับปี 2555 จำนวน 19,637
ล้านดอลลาร์ สรอ. (เทียบเท่า 601,513 ล้านบาท) ส่วนใหญ่เป็นผลจาก

1.  ที่ดิน อาคาร และอุปกรณ์-สุทธิ เพิ่มขึ้นจำนวน 1,701 ล้านดอลลาร์ สรอ.
    ส่วนใหญ่เป็นผลจากสินทรัพย์เพื่อการผลิตปิโตรเลียมของโครงการซอติก้า โครงการพีทีทีอีพี
    ออสตราเลเชียโครงการบงกช โครงการอาทิตย์ และโครงการนาทูน่า ซี เอ
    ซึ่งได้มาจากการซื้อบริษัท Natuna 2 B.V. ในเดือนธันวาคม 2556

2.  สินทรัพย์ไม่มีตัวตนและค่าความนิยมเพิ่มขึ้นจำนวน 131 ล้านดอลลาร์ สรอ.
    สาเหตุหลักมาจากค่าความนิยมจำนวน 112 ล้านดอลลาร์ สรอ. ที่ได้จากการซื้อบริษัท
    Natuna 2 B.V. ซึ่งเป็นบริษัทในเครือ
    Hess Corporation ที่ถือครองโครงการนาทูน่า ซี เอ ทำให้ ปตท.สผ.
    มีสัดส่วนการร่วมทุนในโครงการนาทูน่า ซี เออยู่ที่ร้อยละ 11.5
    และการลงทุนเพิ่มในโครงการที่อยู่ในระยะสำรวจ ได้แก่ โครงการโมซัมบิก โรวูมา ออฟชอร์
    แอเรีย วันและโครงการแอลจีเรีย ฮาสสิ เบอร์ ราเคซ

3.  สินทรัพย์หมุนเวียนเพิ่มขึ้น จำนวน 74 ล้านดอลลาร์ สรอ.
    ส่วนใหญ่เพิ่มขึ้นจากเงินสดและรายการเทียบเท่าเงินสดเพิ่มขึ้น 65 ล้านดอลลาร์ สรอ.
    ซึ่งเป็นผลจากกระแสเงินสดรับจากการดำเนินงานและจากการออกหุ้นกู้
    สุทธิจากเงินสดจ่ายชำระเพื่อการลงทุนเพิ่มในสินทรัพย์เพื่อการสำรวจและผลิตปิโตรเลียม
    รวมถึงการจ่ายชำระคืนหุ้นกู้จากสถาบันการเงิน และการจ่ายเงินปันผลสำหรับครึ่งปีหลังของปี
    2555 และครึ่งปีแรกของปี 2556 นอกจากนี้ สินค้าคงเหลือเพิ่มขึ้นจำนวน 26 ล้านดอลลาร์
    สรอ. และลูกหนี้บริษัทใหญ่เพิ่มขึ้น จำนวน 24 ล้านดอลลาร์ สรอ.

สินทรัพย์หมุนเวียนของ ปตท.สผ. และบริษัทย่อย ณ วันที่ 31 ธันวาคม 2556 ส่วนใหญ่ประกอบด้วย
เงินสดและรายการเทียบเท่าเงินสด ลูกหนี้บริษัทใหญ่ และพัสดุคงเหลือ สินทรัพย์ไม่หมุนเวียน ณ
วันที่ 31 ธันวาคม 2556 ส่วนใหญ่ประกอบด้วย
สินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้ บัญชีที่ดิน อาคาร
และอุปกรณ์-สุทธิ สินทรัพย์ไม่มีตัวตน-สุทธิ และค่าความนิยม โดย ปตท.สผ.
และบริษัทย่อยมีอัตราส่วนสภาพคล่อง ณ วันที่ 31 ธันวาคม 2556 อยู่ที่ 1.56 เท่า

ณ วันที่ 31 ธันวาคม 2556 ปตท.สผ.และบริษัทย่อยมีหนี้สินรวม 9,844 ล้านดอลลาร์ สรอ.
(เทียบเท่า 323,012 ล้านบาท) เพิ่มขึ้นจำนวน 918ล้านดอลลาร์ สรอ. เมื่อเปรียบเทียบกับณ
วันที่ 31 ธันวาคม 2555 จำนวน 8,926 ล้านดอลลาร์ สรอ. (เทียบเท่า 273,409 ล้านบาท)
ส่วนใหญ่เป็นผลสุทธิจาก

1.  หนี้สินหมุนเวียนเพิ่มขึ้น 258 ล้านดอลลาร์ สรอ. สาเหตุหลักจาก

-   หนี้สินระยะยาวที่ถึงกำหนดชำระภายในหนึ่งปี เพิ่มขึ้นจำนวน 193 ล้านดอลลาร์
    สรอ.เนื่องจากผลสุทธิของการจัดประเภทรายการของหุ้นกู้สกุลเงินบาทจำนวน 11,700
    ล้านบาท เทียบเท่าจำนวน 373 ล้านดอลลาร์ สรอ.ที่ถึงกำหนดชำระภายในหนึ่งปี
    จากหนี้สินไม่หมุนเวียนมาเป็นหนี้สินหมุนเวียน และในระหว่างไตรมาส 2 ปี 2556
    มีการจ่ายชำระคืนหุ้นกู้สกุลเงินบาทจำนวน 5,000 ล้านบาท เทียบเท่า 166 ล้านดอลลาร์
    สรอ.

-   ภาษีเงินได้ค้างจ่ายเพิ่มขึ้น 51 ล้านดอลลาร์ สรอ.
    เนื่องจากภาษีเงินได้นิติบุคคลและภาษีเงินได้ปิโตรเลียมที่เพิ่มขึ้น

-   ค่าใช้จ่ายค้างจ่ายลดลง 73 ล้านดอลลาร์ สรอ.
    ส่วนใหญ่จากค่าใช้จ่ายค้างจ่ายในการก่อสร้างสินทรัพย์เพื่อการผลิตของโครงการพีทีทีอีพี
    ออสตราเลเชียที่ลดลง

  อย่างไรก็ตาม

1.  หนี้สินไม่หมุนเวียนเพิ่มขึ้น 660 ล้านดอลลาร์ สรอ. ส่วนใหญ่จาก

-   ประมาณการหนี้สินค่าตอบแทนการต่อระยะเวลาการผลิตปิโตรเลียมที่เพิ่มขึ้น 363 ล้านดอลลาร์
    สรอ. ของโครงการบงกช

-   หุ้นกู้เพิ่มขึ้นจำนวน 91 ล้านดอลลาร์ สรอ.
    ส่วนใหญ่เนื่องจากการออกและเสนอขายหุ้นกู้ไม่มีหลักประกันและไม่ด้อยสิทธิ จำนวน 500
    ล้านดอลลาร์ สรอ. ในเดือนกันยายน 2556 สุทธิกับการลดลงของหุ้นกู้
    จากการจัดประเภทรายการหุ้นกู้สกุลเงินบาท จำนวน 11,700 ล้านบาท เทียบเท่าจำนวน
    373 ล้านดอลลาร์ สรอ. ที่มีกำหนดชำระภายในหนึ่งปีไปแสดงอยู่ในหนี้สินหมุนเวียน
    (ส่วนของหนี้สินระยะยาวที่ถึงกำหนดชำระภายในหนึ่งปี)
    และการซื้อคืนหุ้นกู้บางส่วนจากหุ้นกู้ไม่มีหลักประกันและไม่ด้อยสิทธิ์อายุ 30 ปี จำนวน 10
    ล้านดอลลาร์ สรอ. ของบริษัท พีทีทีอีพี แคนาดา อินเตอร์เนชั่นแนล ไฟแนนซ์ จำกัด (PTTEP
    CIF)

    1.  หนี้สินภาษีเงินได้รอการตัดบัญชีเพิ่มขึ้น 136 ล้านดอลลาร์ สรอ.
        ส่วนใหญ่เกิดจากหนี้สินภาษีเงินได้รอการตัดบัญชีที่เกิดจากผลกระทบของอัตราแลกเปลี่ยนของปี
        2556 และจากการซื้อหุ้นบริษัท Natuna 2 B.V. ซึ่งเป็นบริษัทในเครือ Hess
        Corporation ที่ถือครองโครงการนาทูน่า ซี เอ

    2.  ประมาณการหนี้สินค่ารื้อถอนอุปกรณ์การผลิตเพิ่มขึ้น 118 ล้านดอลลาร์ สรอ.
        ส่วนใหญ่จากโครงการพื้นที่พัฒนาร่วมไทย-มาเลเซีย-บี17และโครงการซอติก้า

  โครงสร้างเงินทุนบริษัท

  ตั๋วแลกเงินระยะสั้น

ปตท.สผ. ได้ดำเนิน “โครงการกู้เงินระยะสั้นของ ปตท.สผ.”
โดยการออกและเสนอขายตั๋วแลกเงินระยะสั้นในประเทศไทยให้กับนักลงทุนสถาบันและนักลงทุนทั่วไป
ซึ่งการออกตั๋วแลกเงินระยะสั้นดังกล่าวอยู่ในวงเงินแบบสินเชื่อหมุนเวียน (Revolving Credit)
จำนวน 50,000 ล้านบาทที่ได้รับอนุมัติตามมติที่ประชุมคณะกรรมการบริษัทในเดือนกุมภาพันธ์ 2552
และเดือนพฤศจิกายน 2553

ทั้งนี้ ณ วันที่ 31 ธันวาคม 2556 บริษัทไม่มีตั๋วแลกเงินคงค้าง

หุ้นกู้

เมื่อวันที่ 16 กันยายน 2556 ปตท.สผ.
ได้ออกและเสนอขายหุ้นกู้ไม่มีหลักประกันและไม่ด้อยสิทธิอายุ 5 ปี จำนวน 500 ล้านดอลลาร์ สรอ.
ที่อัตราดอกเบี้ยคงที่ร้อยละ 3.707 ต่อปี หุ้นกู้ดังกล่าวได้รับการจัดอันดับเครดิตตราสารหนี้จาก
Standard and Poor's และ Moody's ที่ระดับ BBB+ และ Baa1 ตามลำดับ
โดยเงินที่ได้รับจากการออกหุ้นกู้ในครั้งนี้
บริษัทได้นำไปใช้เพื่อการพัฒนาโครงการสำรวจและผลิตต่างๆ รวมถึงใช้ในกิจการทั่วไป
เพื่อรองรับการเจริญเติบโตของบริษัทในอนาคต

การออกหุ้นกู้ดังกล่าวอยู่ในวงเงินคงเหลือจำนวน 83,400 ล้านบาท
ที่ได้รับอนุมัติจากคณะกรรมการบริษัท และที่ประชุมผู้ถือหุ้นในปี 2553

นอกจากนี้ ในระหว่างปี 2556 บริษัทพีทีทีอีพี แคนาดา อินเตอร์เนชั่นแนล ไฟแนนซ์ จำกัด
(PTTEP CIF) ได้ดำเนินการซื้อคืนหุ้นกู้บางส่วนจากหุ้นกู้ไม่มีหลักประกันและไม่ด้อยสิทธิ์อายุ 30 ปี
จำนวน 500 ล้านดอลลาร์สหรัฐอเมริกา อัตราดอกเบี้ยคงที่ร้อยละ 6.35 ต่อปี
ที่ออกและเสนอขายในเดือนมิถุนายน 2555 โดยได้ทำการซื้อคืนจำนวนทั้งสิ้น 10
ล้านดอลลาร์สหรัฐอเมริกา และบริษัทได้ทำการยกเลิกหุ้นกู้ที่ซื้อคืนทั้งหมดแล้ว
ส่งผลให้หุ้นกู้ดังกล่าวมียอดคงเหลือจำนวนทั้งสิ้น 490 ล้านดอลลาร์สหรัฐอเมริกา

หุ้นกู้ด้อยสิทธิที่มีลักษณะคล้ายทุน

ไม่มีการออกหุ้นกู้ด้อยสิทธิที่มีลักษณะคล้ายทุนในปี 2556

เงินกู้ยืมระยะสั้นจากสถาบันการเงิน

ในเดือนกุมภาพันธ์ 2555 ปตท.สผ. ได้ลงนามในสัญญาเงินกู้แบบสินเชื่อหมุนเวียน (Revolving
Credit) ไม่มีหลักประกันและไม่ด้อยสิทธิ์จำนวน 20,000 ล้านบาท
สัญญาเงินกู้นี้มีระยะเวลาเบิกใช้เงินกู้ 5ปี และมีอัตราดอกเบี้ยในช่วง 5
ปีแรกเป็นอัตราดอกเบี้ยลอยตัวที่ THBFIX บวกร้อยละ 1.10 ต่อปี ทั้งนี้
เมื่อสิ้นสุดระยะเวลาเบิกใช้เงินกู้หากมียอดเงินกู้คงค้าง
ผู้กู้และผู้ให้กู้อาจตกลงให้เปลี่ยนเงินกู้คงค้างเป็นหนี้เงินกู้ระยะยาว (Term loan) อายุ 5 ปีได้
วงเงินกู้นี้จะนำไปใช้ในกิจการทั่วไปของบริษัท

การทำสัญญากู้เงินดังกล่าวอยู่ในวงเงินคงเหลือจำนวน 68,250
ล้านบาทที่ได้รับอนุมัติจากคณะกรรมการบริษัทในปี 2553 และ 2554

ณ วันที่ 31 ธันวาคม 2556 ไม่มียอดเงินกู้คงค้าง

เงินกู้ยืมระยะยาวจากสถาบันการเงิน

ในเดือนมีนาคม 2556 บริษัท พีทีทีอีพี ออฟชอร์ อินเวสท์เมนต์ จำกัด (PTTEPO) ได้ลงนามใน
Amendment Deed สำหรับสัญญาเงินกู้ฉบับลงวันที่ 24 พฤศจิกายน 2553 วงเงินกู้ 500
ล้านดอลลาร์สรอ. และสัญญาเงินกู้ฉบับลงวันที่ 1 ธันวาคม 2553 วงเงินกู้ 75 ล้านดอลลาร์สรอ.
เพื่อขยายระยะเวลาการใช้คืนเงินกู้จากเดิมสิ้นสุดในเดือนพฤศจิกายน 2558 และเดือนธันวาคม
2558 เป็นเดือนพฤศจิกายน 2560 และเดือนธันวาคม 2560 ตามลำดับ

ณ วันที่ 31 ธันวาคม 2556 บริษัทมีเงินกู้คงค้างทั้งสิ้น 575 ล้านดอลลาร์ สรอ.

ภาระผูกพันและการค้ำประกัน

สัญญาเงินกู้

บริษัทมีภาระผูกพันตามสัญญาให้กู้ยืมเงินประเภทด้อยสิทธิแก่บริษัท เอนเนอร์ยี่ คอมเพล็กซ์ จำกัด
(EnCo) ในวงเงินรวมทั้งสิ้น 1,250 ล้านบาท สัญญาให้กู้ยืมเงินมีอายุ 13 ปี 6 เดือน นับจากวันที่
2 เมษายน 2552

ณ วันที่ 31 ธันวาคม 2556 มียอดเงินให้กู้คงค้างสิ้น 580 ล้านบาท

การค้ำประกันเงินกู้ยืม

บริษัทมีภาระผูกพันจากการค้ำประกันเงินกู้ยืมแบบไม่มีหลักประกันและไม่ด้อยสิทธิของบริษัท พีทีทีอีพี
ออฟชอร์ อินเวสท์เมนต์ จำกัด (PTTEPO) เป็นวงเงินรวมทั้งสิ้น 575 ล้านดอลลาร์ สรอ.

บริษัทมีภาระผูกพันจากการค้ำประกันเงินกู้ยืมแบบไม่มีหลักประกันและไม่ด้อยสิทธิของบริษัท พีทีทีอีพี
แคนาดา อินเตอร์เนชั่นแนล ไฟแนนซ์ จำกัด (PTTEP CIF) เป็นวงเงินรวมทั้งสิ้น 475
ล้านดอลลาร์แคนาดา

การค้ำประกันหุ้นกู้

บริษัทมีภาระผูกพันจากการค้ำประกันหุ้นกู้แบบไม่มีหลักประกันและไม่ด้อยสิทธิของบริษัท พีทีทีอีพี
ออสเตรเลีย อินเตอร์เนชั่นแนล ไฟแนนซ์ จำกัด (PTTEP AIF) เป็นวงเงินรวมทั้งสิ้น 700
ล้านดอลลาร์ สรอ.

บริษัทมีภาระผูกพันจากการค้ำประกันหุ้นกู้แบบไม่มีหลักประกันและไม่ด้อยสิทธิของบริษัท พีทีทีอีพี
แคนาดา อินเตอร์เนชั่นแนล ไฟแนนซ์ จำกัด (PTTEP CIF) เป็นวงเงินรวมทั้งสิ้น 1,190
ล้านดอลลาร์ สรอ.

  กระแสเงินสด

สำหรับปีสิ้นสุดวันที่ 31 ธันวาคม 2556 ปตท.สผ.
และบริษัทย่อยมีกระแสเงินสดรับสุทธิจากกิจกรรมดำเนินงาน จำนวน 3,675 ล้านดอลลาร์ สรอ.
ส่วนใหญ่เป็นผลสุทธิจากเงินสดรับจากรายได้จากการขายสุทธิกับเงินสดจ่ายสำหรับค่าใช้จ่ายและภาษีเงินได้

ปตท.สผ. และบริษัทย่อย มีกระแสเงินสดสุทธิใช้ไปในกิจกรรมลงทุนจำนวน 2,906 ล้านดอลลาร์
สรอ. ส่วนใหญ่เป็น

(1) การลงทุนเพิ่มในสินทรัพย์เพื่อการสำรวจและผลิตปิโตรเลียมและสินทรัพย์ไม่มีตัวตน จำนวน
2,666 ล้านดอลลาร์ สรอ. ซึ่งส่วนใหญ่เป็นการลงทุนในโครงการซอติก้า โครงการบงกช
โครงการอาทิตย์ และโครงการพีทีทีอีพี ออสตราเลเชีย

(2) เงินสดจ่ายซื้อหุ้นบริษัทNatuna 2 B.V. ซึ่งเป็นบริษัทในเครือHess Corporation
ที่ถือครองโครงการนาทูน่า ซี เอจำนวน 266 ล้านดอลลาร์ สรอ.สุทธิกับเงินสดคงเหลือในบริษัท
Natuna 2 B.V. จำนวน 25 ล้านดอลลาร์ สรอ. รวมเป็นกระแสเงินสดจ่าย 241 ล้านดอลลาร์
สรอ.

ปตท.สผ. และบริษัทย่อยมีกระแสเงินสดสุทธิใช้ไปในกิจกรรมจัดหาเงินจำนวน 704 ล้านดอลลาร์
สรอ. เป็นผลสุทธิจาก

เงินสดจ่าย

-   เงินปันผลจ่าย จำนวน 783 ล้านดอลลาร์ สรอ.

-   ชำระคืนหุ้นกู้ จำนวน 176 ล้านดอลลาร์ สรอ.

-   ชำระดอกเบี้ยเงินกู้ยืม / หุ้นกู้ด้อยสิทธิ์ที่มีลักษณะคล้ายทุน จำนวน 174 ล้านดอลลาร์ สรอ.

-   ชำระคืนเงินกู้ยืมระยะสั้น จำนวน 62 ล้านดอลลาร์ สรอ.

-   ชำระต้นทุนทางการเงิน จำนวน 9 ล้านดอลลาร์ สรอ.

เงินสดรับ

-   การออกหุ้นกู้ จำนวน 500 ล้านดอลลาร์ สรอ.

ปตท.สผ. และบริษัทย่อยมีเงินสดและรายการเทียบเท่าเงินสด ณ วันที่ 31 ธันวาคม 2556 จำนวน
2,357 ล้านดอลลาร์ สรอ. เพิ่มขึ้น 65 ล้านดอลลาร์ สรอ. เมื่อเปรียบเทียบกับ ณ วันที่ 31
ธันวาคม 2555 ซึ่งมีเงินสดและรายการเทียบเท่าเงินสด จำนวน 2,292 ล้านดอลลาร์ สรอ.

14.3 ปัจจัยและอิทธิพลหลักที่อาจมีผลต่อการดำเนินงาน

ภาพรวมของสถานการณ์ราคาน้ำมันในช่วงไตรมาสที่ 4 ปี 2556 ยังคงมีความผันผวนจากหลายปัจจัย
โดยราคาน้ำมันดิบดูไบในไตรมาสที่ 4 มีระดับราคาเฉลี่ยอยู่ที่ 105.42 ดอลลาร์สรอ. ต่อบาร์เรล
ปรับตัวลดลงจากไตรมาสก่อนหน้าที่ราคาเฉลี่ย 105.95 ดอลลาร์ สรอ. ต่อบาร์เรล
และจากไตรมาสเดียวกันของปีก่อนหน้าที่ราคาเฉลี่ย 107.49 ดอลลาร์ สรอ. ต่อบาร์เรล
สำหรับราคาเฉลี่ยน้ำมันดิบดูไบในปี 2556 อยู่ที่ 105.04 ดอลลาร์ สรอ. ต่อบาร์เรล
ซึ่งปรับลดลงจากราคาเฉลี่ยในปี 2555 ที่ 109.02 ดอลลาร์ สรอ. ต่อบาร์เรล

สถานการณ์ความรุนแรงในซีเรียและอียิปต์ที่ผ่อนคลายลงช่วงปลายปี 2556
ช่วยลดความกังวลต่ออุปทานน้ำมันที่ออกสู่ตลาดโลก
แต่อย่างไรก็ตามราคาน้ำมันดิบมีความผันผวนระหว่างไตรมาสที่ 4
ซึ่งเกิดจากความกังวลวิกฤติเพดานหนี้สหรัฐอเมริกา ความไม่สงบในลิเบีย
ประกอบกับการเจรจาเพื่อหาทางออกสำหรับปัญหานิวเคลียร์อิหร่านที่ไม่มีข้อสรุปที่ชัดเจน
ทำให้เกิดความผันผวนต่อราคาน้ำมันดิบระหว่างไตรมาส
ซึ่งภายหลังการเจรจาเกี่ยวกับโครงการนิวเคลียร์อิหร่านประสบความสำเร็จจึงทำให้เกิดความคาดหวังด้านกำลังการผลิตน้ำมันจากอิหร่านที่จะเข้าสู่ระบบในอนาคต

ทั้งนี้ ยังคงมีปัจจัยอื่นที่อาจผลักดันราคาน้ำมันดิบให้มีความผันผวนทั้งในแง่บวกและแง่ลบในปี 2557
ได้แก่ การที่อิหร่าน อิรัก และลิเบีย มีแผนที่จะเพิ่มการผลิตเข้ามา
ประกอบกับสหรัฐอเมริกาผลิตน้ำมันได้เพิ่มขึ้นมากจากเทคโนโลยีขุดน้ำมันจากชั้นดินดานอาจก่อให้เกิดอุปทานส่วนเกินในระบบ
ในขณะที่สถานการณ์ทางการเมืองระหว่างประเทศในตะวันออกกลาง
และเหตุการณ์ความรุนแรงในซูดานใต้อาจส่งผลกระทบต่อการผลิตและส่งออกน้ำมัน นอกจากนี้
ปัจจัยการฟื้นตัวของเศรษฐกิจยุโรป แนวโน้มการเติบโตของเศรษฐกิจโลกที่สูงขึ้น
และปัจจัยจากการที่ค่าเงินสกุลท้องถิ่นประเทศผู้นำเข้าน้ำมันอ่อนตัวเมื่อเทียบกับดอลลาร์ สรอ.
อาจส่งผลกระทบต่ออุปสงค์น้ำมันในประเทศผู้นำเข้า

เนื่องจากภาวะเศรษฐกิจโลกและราคาน้ำมันยังคงมีความผันผวน ปตท.สผ.
จึงได้มีการติดตามภาวะเศรษฐกิจและความต้องการพลังงานอย่างใกล้ชิด
และมีแนวทางในการบริหารงานเพื่อรองรับ
ความเปลี่ยนแปลงของสภาพเศรษฐกิจดังนี้

ด้านการตอบสนองต่อความต้องการพลังงานของประเทศปตท.สผ.
มีอัตราการผลิตเฉลี่ยตั้งแต่เดือนมกราคม ถึง ธันวาคม 2556 เท่ากับ 329,471
บาร์เรลเทียบเท่าน้ำมันดิบต่อวัน
ซึ่งสูงกว่าเมื่อเปรียบเทียบกับอัตราการผลิตเฉลี่ยตั้งแต่เดือนมกราคม ถึง ธันวาคม 2555 ที่เท่ากับ
313,972บาร์เรลเทียบเท่าน้ำมันดิบต่อวัน สำหรับในไตรมาสที่ 4 ปตท.สผ. มีอัตราการผลิตเฉลี่ย
327,617 บาร์เรลเทียบเท่าน้ำมันดิบต่อวัน
ซึ่งใกล้เคียงเมื่อเปรียบเทียบกับอัตราการผลิตในไตรมาสก่อนหน้าเฉลี่ย 327,127
บาร์เรลเทียบเท่าน้ำมันดิบต่อวัน ความต้องการใช้พลังงานภายในประเทศโดยกระทรวงพลังงาน
เดือนตุลาคม 2556 ประเทศไทยมีความต้องการใช้พลังงานรวมทั้งสิ้นราว 2
ล้านบาร์เรลเทียบเท่าน้ำมันดิบต่อวัน เพิ่มขึ้นจากช่วงเดียวกันของปีก่อนหน้าที่ 1.97
ล้านบาร์เรลเทียบเท่าน้ำมันดิบต่อวัน หรือเพิ่มขึ้นราวร้อยละ 1.5
โดยปัจจัยหลักมาจากความต้องใช้พลังงานเพื่อใช้ในการพัฒนาเศรษฐกิจของประเทศ
ทั้งนี้กระทรวงพลังงานได้กำหนดนโยบายและทิศทางพลังงานในปี 2556-2557
โดยเน้นความสมดุลระหว่างการพัฒนาพลังงานที่มีอยู่เพื่อความมั่นคงทางพลังงานและการพัฒนาพลังงานทดแทนเพื่ออนาคต
อาทิ การผลิตเอทานอล ไบโอพลาสติก และไบโอดีเซล
นโยบายส่งเสริมการอนุรักษ์พลังงานและการเพิ่มประสิทธิภาพการใช้พลังงาน
และการปรับโครงสร้างราคาพลังงานให้สะท้อนต้นทุนที่แท้จริง

ทั้งนี้ ปตท.สผ. ได้มีการทบทวนแผนการจัดหาและพัฒนาการผลิตให้มีความสอดคล้องกับ
ความต้องการพลังงานที่สูงขึ้นอย่างมีประสิทธิภาพ
โดยมีการประสานงานกับผู้ซื้อและหน่วยงานของรัฐบาลที่เกี่ยวข้องเพื่อร่วมกันวางแผนการจัดหาพลังงานจากในประเทศและประเทศเพื่อนบ้านทั้งในระยะสั้นและระยะยาว
อีกทั้งยังมีการปรับแผนการผลิตและการพัฒนาโครงการให้เกิดประสิทธิภาพสูงสุด
และเร่งศึกษาโอกาสการลงทุนในโครงการใหม่อย่างต่อเนื่องเพื่อเพิ่มปริมาณสำรองให้สอดคล้องกับความต้องการพลังงานของประเทศ

ด้านการพัฒนาประสิทธิภาพและการบริหารต้นทุนในการดำเนินงาน ภาพรวมตลอดทั้งปี 2556
ปตท.สผ. ได้รับผลประเมินมีความเป็นเลิศที่สุดในกลุ่มปตท. อีกทั้งได้รับรางวัล Center of
Excellence Awards ประจำปี 2556 จากกลุ่ม ปตท. ในด้านความปลอดภัย มั่นคง อาชีวอนามัย
และสภาพแวดล้อม (SSHE) และ ด้านการบริหารผลการปฏิบัติงาน (Performance
Management)

ในช่วงไตรมาส 4 ที่ผ่านมา ปตท.สผ. ได้มีการแต่งตั้งคณะกรรมการเพื่อขับเคลื่อนสู่ความเป็นเลิศ
(PTTEP Operational Excellence Committee) ขึ้นอย่างเป็นทางการเป็นครั้งแรก
โดยมีรองกรรมการผู้จัดการใหญ่กลุ่มงานโครงการในประเทศเป็นประธานคณะกรรมการ นอกจากนั้น
ปตท.สผ. ยังเข้าร่วมประชุม Operational Excellence และ OpEx Transformation
Project กับกลุ่ม ปตท.
เพื่อกำหนดทิศทางเป้าหมายและแผนกลยุทธ์ร่วมกันในด้านการพัฒนาประสิทธิภาพและบริหารต้นทุนในการดำเนินงาน
โดยมุ่งเน้นให้มีการพัฒนาอย่างต่อเนื่อง และมีทิศทางสอดคล้องกับแผนของกลุ่มปตท.
เพื่อนำไปสู่การปฏิบัติงานตามแบบ Operational Excellence อย่างยั่งยืนต่อไป

ด้านการบริหารต้นทุนในการดำเนินงาน บริษัทได้ดำเนินการตามนโยบายการบริหารจัดการด้าน
Supply Chain ให้เป็นไปอย่างมีประสิทธิภาพและโปร่งใส ในปี 2556
ได้มีการดำเนินงานโครงการ Supply Chain Plus ซึ่งสามารถลดต้นทุนได้14.65 ล้านดอลลาร์
สรอ. เกินกว่าเป้าหมายที่ตั้งไว้คือ 12 ล้านดอลลาร์ สรอ.
โดยผลของความสำเร็จนี้มาจากการดำเนินการตามกลยุทธ์ด้านการจัดซื้อจัดจ้าง
และกลยุทธ์ทางด้านโลจิสติกส์ (Logistics) เช่น

-   การจัดซื้อสินค้าจากประเทศที่เป็น Low Cost Country (LCC)

-   การจัดทำ Price Agreement กับสินค้าที่มีความต้องการในปริมาณสูงเพิ่มเติม

-   การใช้กลยุทธ์ในการจัดซื้อจัดจ้างให้เข้ากับสถานการณ์และความผันผวนของตลาดในปัจจุบัน
    เพื่อเพิ่มอำนาจการต่อรองและทำให้ได้มาซึ่งสินค้าและบริการที่มีราคาเหมาะสมมากที่สุด

-   การปรับปรุงระบบการจัดเก็บสินค้าให้มีประสิทธิภาพมากขึ้น (Inventory Optimization)
    เพื่อช่วยลดต้นทุนการจัดเก็บ และลดปริมาณสินค้าคงคลัง เป็นต้น

-   การปรับปรุงเพื่อเพิ่มประสิทธิภาพด้านโลจิสติกส์โดยการควบคุมและบริหารจัดการไม่ให้เกิดการล่าช้าของเรือและความแม่นยำในการจัดส่งสินค้าที่เหมาะสม

ทั้งนี้ ปตท.สผ.
ได้ปรับปรุงระเบียบจัดหาใหม่เพื่อให้กระบวนการจัดหาสอดคล้องและเป็นไปตามกฎหมายของ
ป.ป.ช. อีกทั้งยังได้ประกาศใช้แนวทางปฏิบัติในการจัดซื้อสีเขียว (Green Procurement)
ซึ่งมุ่งเน้นการจัดซื้อ/จัดจ้าง ผลิตภัณฑ์และบริการที่เป็นมิตรต่อสิ่งแวดล้อม
โดยมีสินค้าและบริการจำนวนทั้งสิ้น 72 รายการ ครอบคลุมสินค้าและบริการประเภทเครื่องเขียน
อุปกรณ์ IT เครื่องใช้ไฟฟ้า วัสดุก่อสร้าง ผลิตภัณฑ์ทำความสะอาด อะไหล่ชิ้นส่วน
และผลิตภัณฑ์ฉลากเขียวอื่น ๆ
รวมทั้งการปรับปรุงกระบวนการจัดหาของบริษัทให้มีความรวดเร็วสามารถตอบสนองต่อความต้องการในการดำเนินงานได้ดียิ่งขึ้น

ด้านการบริหารความเสี่ยงจากความผันผวนของราคาน้ำมัน ปตท.สผ.
ได้ทำอนุพันธ์ประกันความเสี่ยงราคาน้ำมันสำหรับผลิตภัณฑ์ปิโตรเลียมของกลุ่มบริษัท
เพื่อป้องกันความผันผวนของราคาน้ำมันและมีการติดตามความคืบหน้าของภาวะเศรษฐกิจและเหตุการณ์ต่างๆที่อาจส่งผลกระทบต่อราคาน้ำมันอย่างต่อเนื่อง
ซึ่งบริษัทได้เล็งเห็นและติดตามสถานการณ์ต่างๆ อย่างใกล้ชิด
พร้อมกับได้ทำแผนจำลองสถานการณ์ราคาน้ำมันดิบที่ระดับราคาต่างๆ
และสร้างแผนรองรับเพื่อบรรเทาผลกระทบที่จะได้รับหากเหตุการณ์นั้นเกิดขึ้น

ด้านการพัฒนาขีดความสามารถขององค์กร ปตท.สผ. ตระหนักถึงความสำคัญเร่งด่วนใน
การพัฒนาขีดความสามารถขององค์กร
เพื่อเตรียมความพร้อมในการขยายธุรกิจไปในต่างประเทศทั่วโลก
ที่นับวันยิ่งมีความท้าทายมากขึ้น บริษัทได้ดำเนินการอย่างต่อเนื่องในการสร้างและพัฒนาศูนย์ความ
เป็นเลิศ (Center of Excellent หรือ COE) โดยได้มีการวางแผนงานที่ชัดเจน
มุ่งเน้นการสร้างและพัฒนาองค์ความรู้ใน 7
ด้านหลักที่มีความสำคัญและสอดคล้องกับทิศทางและแผนกลยุทธ์ในการเติบโตแบบก้าวกระโดด
อันได้แก่ การสร้างและพัฒนาองค์ความรู้ทางด้านเทคโนโลยีเชิงลึกใน (1) ด้านการสำรวจ (2)
ด้านการผลิต (3) ด้านการสำรวจและพัฒนาแหล่งปิโตรเลียมที่ห่างไกล (Frontier) (4)
ด้านการบริหารจัดการเงินทุนโครงการ (Capital Project Management) และ (5)
ด้านการพัฒนาแหล่งปิโตรเลียมนอกรูปแบบ (Unconventional) รวมไปถึง (6)
การสร้างและพัฒนาองค์ความรู้เพื่อการเข้าซื้อและควบรวมกิจการ (Merger and Acquisition-
M&A) และ (7) การส่งเสริมด้านความมั่นคง สุขอนามัย และสิ่งแวดล้อม (Health, Security
and Environment)
ซึ่งในขณะนี้อยู่ในขั้นตอนการกำหนดเป้าหมายในแต่ละปีและจัดทำแผนการดำเนินงานให้สอดคล้องกับเป้ามายที่ได้กำหนดไว้
อีกทั้งได้ริเริ่มการจัดตั้ง Technology Center ซึ่งจะเป็นศูนย์กลางในการค้นคว้าเทคโนโลยีใหม่ๆ
และพัฒนาความรู้ ความสามารถของทั้งองค์กรและบุคลากร ซึ่งจะเริ่มศึกษาเรื่อง Conceptual
Design ในปี 2557

ด้านความปลอดภัย มั่นคง อาชีวอนามัย และสภาพแวดล้อม (SSHE) ปตท.สผ.
มีเป้าหมายในการก้าวสู่การเป็นองค์กรซึ่งปราศจากเกิดอุบัติเหตุที่มีการบาดเจ็บถึงขั้นหยุดงานภายในปี
2556 (Lost Time Injury free organization by 2013)
โดยผ่านการบริหารจัดการด้านความปลอดภัย มั่นคง อาชีวอนามัย และสิ่งแวดล้อมที่มีประสิทธิภาพ

เมื่อสิ้นสุดไตรมาสที่ 4 อัตราการเกิดอุบัติเหตุที่มีการบาดเจ็บถึงขึ้นหยุดงาน (LTIF) เท่ากับ 0.18
และ อัตราการเกิดอุบัติเหตุที่มีการบาดเจ็บทั้งหมด (TRIR) เท่ากับ 1.12 ซึ่งหาก ปตท.สผ.
สามารถรักษาผลการดำเนินงานด้านความปลอดภัยไว้ในระดับดังกล่าวอย่างต่อเนื่องจะช่วยให้สถิติ
LTIF และ TRIR ของ ปตท.สผ. อยู่ในระดับ Top Quartile เมื่อเทียบกับบริษัทสมาชิกอื่นๆ
ในสมาคมผู้ผลิตน้ำมันและก๊าซนานาชาติ (OGP) สำหรับปี 2556 ซึ่งจะประกาศผลในปี
2557สำหรับอัตราการรั่วไหลของ Hydrocarbonและสารเคมี (Spill rate) ของ ปตท.สผ.
มีค่าเท่ากับ 2.92 ตันต่อล้านตันผลิตซึ่งดีกว่าค่ามาตรฐานของ OGP ที่อยู่ในระดับ 7.94
ตันต่อล้านตันผลิต นอกจากนี้ ปตท.สผ. ได้ริเริ่มโครงการรณรงค์เพื่อการลดอุบัติเหตุ
โดยในไตรมาสที่ 4 ได้เปิดตัวเกมส์ Safety Rush - Life Saving Interactive
Animation ผ่าน SSHE Facebook, Appstore และ SSHE intranet
ซึ่งเป็นเกมส์ที่ได้จำลองเหตุการณ์ต่างๆในการขับขี่ยานพาหนะ
โดยผู้เล่นสามารถมีส่วนร่วมในเหตุการณ์ต่างๆที่เกิดขึ้น เกมส์ชุดนี้เป็นส่วนหนึ่งของโครงการรักษ์ชีวิต
หรือ Life Saving Program เพื่อให้พนักงาน ผู้รับเหมา
และบุคคลภายนอกได้ตระหนักถึงอันตรายที่อาจเกิดขึ้นขณะขับขี่ยานพาหนะ
รวมถึงเป็นการให้ความรู้เกี่ยวกับวิธีการปฏิบัติตนอย่างปลอดภัยขณะใช้รถใช้ถนน

ปตท.สผ. ตระหนักถึงความสำคัญในเรื่องการสื่อสารด้านความปลอดภัยให้กับพนักงานในทุกระดับ
โดยบริษัทได้มีการสื่อสารเตือนภัย ในเรื่องความปลอดภัยตามสถานการณ์ที่มีความเสี่ยง
ทั้งจากภัยธรรมชาติ การแพร่ระบาดของโรค และเหตุการณ์ความไม่สงบ
ที่อาจมีผลกระทบต่อความปลอดภัยในการปฎิบัติงานในไตรมาสที่ 4
บริษัทได้มีการออกสื่อประชาสัมพันธ์เพื่อเตือนภัย (SSHE Alerts)
ทั้งในระดับของพนักงานที่อยู่ในพื้นที่ปฏิบัติงานและพนักงาน ปตท.สผ.
โดยรวมอาทิประกาศเตือนสถานการณ์ด้านความมั่นคงจังหวัดสงขลาประกาศเตือนด้านความมั่นคงในช่วงการชุมนุมประท้วงสำหรับในพื้นที่กรุงเทพฯ

การบริหารการพัฒนาอย่างยั่งยืน (SD) สำหรับการบริหารการพัฒนาอย่างยั่งยืน ปตท.สผ.
มีกลยุทธ์ ทิศทางการดำเนินงาน
และเป้าหมายระยะยาวเพื่อการเติบโตอย่างยั่งยืนทั้งในด้านเศรษฐกิจ สังคม
และสิ่งแวดล้อมตามหลักสากลโดยในปี 2556 ปตท.สผ. ทำรายงานความอย่างยั่งยืนของปตท.สผ.
ประจำปี 2555 ซึ่งได้รับการจัดอันดับให้อยู่ใน GRI Application Level A+ โดย GRI หรือ
Global Reporting Initiative
เป็นมาตรฐานการจัดทำรายงานเพื่อการพัฒนาอย่างยั่งยืนซึ่งครอบคลุมถึงผลการดำเนินงานของบริษัททั้งในด้านเศรษฐกิจ
สังคม และสิ่งแวดล้อม เพื่อความโปร่งใสและสร้างความเชื่อมั่นในการรายงานและเปิดเผยข้อมูล
ซึ่งถือเป็นครั้งแรกที่รายงานความอย่างยั่งยืนของบริษัทได้รับการรับรองในระดับสูงสุดของข้อกำหนด

นอกจากนี้เพื่อแสดงถึงความมุ่งมั่นขององค์กรในเรื่องของการพัฒนาอย่างยั่งยืน
โดยเฉพาะปัญหาสภาพภูมิอากาศที่เปลี่ยนแปลงเนื่องจากสภาวะโลกร้อนนั้น ปตท.สผ.
ได้มีการกำหนดเป้าหมายในการลดปริมาณก๊าซเรือนกระจกจากการดำเนินโครงการต่าง ๆ
ของบริษัทซึ่งในปี 2556 ผลการดำเนินงานลด
การปล่อยก๊าซเรือนกระจกของบริษัทอยู่ที่ประมาณร้อยละ 3.51
โดยสามารถลดการปล่อยก๊าซเรือนกระจกได้เกินเป้าหมายที่ตั้งไว้ร้อยละ 3 นอกจากนี้ ปตท.สผ.
ยังได้ให้ผู้ตรวจประเมินภายนอก มาทำการสอบทานบัญชีก๊าซเรือนกระจกของปตท.สผ.
เพื่อเพิ่มความถูกต้องในการรายงานบัญชีก๊าซเรือนกระจกให้สอดคล้องกับมาตรฐาน ISO14064-1

อีกทั้งบริษัทได้เข้าร่วมการประเมินดัชนีความยั่งยืนดาวโจนส์ (DJSI- Dow Jones
Sustainability Index) เป็นครั้งแรกในปี 2556 และได้รับการประเมินจาก DJSI World
Universe สาขาอุตสาหกรรมผลิตน้ำมันและก๊าซ ให้อยู่ในอันดับที่ 21 จากทั้งหมด 123 บริษัท
โดยมีคะแนนอยู่15 เปอร์เซ็นต์แรกของบริษัทที่เข้าร่วมการประเมิน CDP (Carbon Disclosure
Project) และ DJSI (Dow Jones Sustainability Index)

สำหรับไตรมาสที่ 4 ปตท.สผ. เป็น 1 ใน 7
บริษัทในภูมิภาคเอเชียตะวันออกเฉียงใต้และฮ่องกงจาก CDP Asia Ex-Japan Climate
Change Reporting ณ เขตบริหารพิเศษฮ่องกงแห่งสาธารณรัฐประชาชนจีน ที่ได้รับรางวัล
Second Best Year-on-Year Disclosure Score Change in the Region for CDP
Asia
Ex-Japan Climate Change Reporting
ในเรื่องของการปรับปรุงผลการรายงานยอดเยี่ยมในในปีที่ผ่านมา
เกี่ยวกับด้านการเปลี่ยนแปลงสภาพภูมิอากาศ (Climate Change)

ยิ่งไปกว่านั้น โครงการเอส 1 ณ แหล่งผลิตปิโตรเลียมเสาเถียร-เอ จังหวัดสุโขทัย
ที่สามารถนำก๊าซส่วนเกินจากกระบวนการผลิตปิโตรเลียมที่ปกติถูกเผาทิ้งมาใช้ประโยชน์ในการเป็นพลังงานผลิตกระแสไฟฟ้า
ซึ่งโครงการนี้จะทำให้สามารถลดการปล่อยก๊าซเรือนกระจกคิดเป็นคาร์บอนเครดิตได้ประมาณ
26,000 ตันต่อปี ปตท.สผ. จึงได้รับการขึ้นทะเบียนภายใต้ Executive Board ของUnited
Nations Framework Convention on Climate Change (UNFCCC)
ในกลไกการพัฒนาที่สะอาด หรือ Clean Development Mechanism (CDM)
เพื่อมีสิทธิ์ในการซื้อขายคาร์บอนเครดิตในตลาดโลก
ซึ่งถือเป็นโครงการแรกในธุรกิจก๊าซและน้ำมันของประเทศไทย  

ด้านความรับผิดชอบต่อสังคม (CSR) ปตท.สผ.
ยังคงดำเนินโครงการและกิจกรรมเพื่อสังคมอย่างต่อเนื่อง
เพื่อตอบสนองต่อความต้องการของสังคมอย่างยั่งยืน โดยในปี 2556 ที่ผ่านมา ปตท.สผ.
ได้ริเริ่มดำเนินโครงการ ปตท.สผ. ปลูกป่าลดภาวะโลกร้อน
โดยได้ทำการปลูกและบำรุงรักษาป่าเนื้อที่ 50,000 ไร่ในพื้นที่ 30 จังหวัด
และดำเนินโครงการฟื้นฟูป่าเพื่อการเรียนรู้เชิงนิเวศน์สวนศรีนครเขื่อนขันธ์ ตามแนวพระราชดำริ
สมเด็จพระเทพรัตนราชสุดาฯ สยามบรมราชกุมารี ร่วมกับกรมป่าไม้และมหาวิทยาลัย เกษตรศาสตร์
โครงการ ปตท.สผ. รักษ์มรดกไทย มรดกโลก
โดยสนับสนุนงบประมาณในการซ่อมแซมศูนย์บริการนักท่องเที่ยวเขาใหญ่
และร่วมกับศูนย์ศึกษาธรรมชาติและสัตว์ป่าห้วยขาแข้งเปิดตัวโครงการหลักสูตรท้องถิ่นเสือโคร่งศึกษา
ตลอดจนริเริ่มโครงการ ปตท.สผ. ร่วมใจรักษ์โลมาอิรวดีทะเลสาบสงขลา
นอกจากนี้บริษัทได้ให้ความสำคัญกับการเสริมสร้างการมีส่วนร่วมในกิจกรรมเพื่อสังคมของพนักงาน
โดยได้จัดกิจกรรม PTTEP GREEN UP
เพื่อปลูกฝังจิตสำนึกการอนุรักษ์ธรรมชาติผ่านกิจกรรมปลูกและอนุรักษ์ป่า โดยมีผู้บริหาร
พนักงานและครอบครัว ร่วมกิจกรรม จำนวน 2,163 คน

สำหรับในพื้นที่ปฏิบัติการ ปตท.สผ.
ได้เพิ่มโอกาสทางการศึกษาอันเป็นการนำไปสู่การพัฒนาบุคลากรในอนาคต โดยในปี 2556
ได้มอบทุนการศึกษาจำนวน 761 ทุน แก่นักเรียนใน 5 จังหวัด ได้แก่ จังหวัดสุพรรณบุรี ชุมพร
ระนอง นครศรีธรรมราช และสงขลา อีกทั้งได้สนับสนุนกิจกรรมหนูรักกีฬากับ ปตท.สผ.
ให้กับโรงเรียนในเครือข่าย ปตท.สผ. ใน 3 จังหวัด ได้แก่ จังหวัดชุมพร สุพรรณบุรี และสงขลา
นอกจากนี้ บริษัทยังได้ให้การสนับสนุนทางด้านการฟื้นฟูระบบนิเวศน์
รวมถึงการส่งเสริมอาชีพให้กับชุมชนในอีกหลายโครงการ เช่น
โครงการปะการังเทียมในอำเภอหลังสวน อำเภอทุ่งตะโก โครงการทิ้งปะการังเชือกที่อ่าวชุมพร
โครงการบ้านของปลา ซึ่งเป็นโครงการจมเรือประมงเก่าเพื่อสร้างแหล่งอาศัยของสัตว์น้ำ
โครงการธนาคารปู ในพื้นที่จังหวัดชุมพร ส่วนในจังหวัดสงขลามีโครงการเพาะฟักพันธุ์ลูกปู
คืนสู่ธรรมชาติ ในอำเภอสิงหนคร รวมถึงโครงการอุทยานการเรียนรู้ สงขลา (PTTEP Smart
Center) ซึ่งเป็นโครงการที่ ปตท.สผ.
ร่วมกับเทศบาลนครสงขลาและมหาวิทยาลัยเทคโนโลยีราชมงคลศรีวิชัย สงขลา
สร้างอุทยานการเรียนรู้ สงขลา
เพื่อกระตุ้นให้เยาวชนรักการอ่านหนังสือเพื่อเป็นพื้นฐานสำคัญในการเรียนรู้ในอนาคต